Қозоғистонлик олимлар COVID-19га қарши вакцинани қуёнларда синаб кўрмоқдалар, Олмаота, санасиз сурат. [БХМИТИ]\nНУР-СУЛТОН – Жаҳон соғлиқни сақлаш ташкилоти (ЖССТ) Қозоғистоннинг COVID-19га қарши иккинчи номзод-вакцинасини клиникаолди синовлари учун тасдиқлади. Бу орада мамлакатда миллионлаб доза дори воситалари ишлаб чиқаришга мўлжалланган завод қурилиши давом этяпти.\nЖССТ қозоғистонлик олимлар томонидан ишлаб чиқилган иккинчи вакцинани номзод вакциналар рўйхатига киритди. Бу ҳақда 15 сентябр куни Олмаота шаҳридаги Қозоқ миллий аграр университетининг Халқаро вакцинология маркази директори Қайсар Табинов ўзининг Facebook саҳифасида маълум қилди.\n13 сентябр куни Таълим ва фан вазирлигининг илмий қўмитаси бу борадаги тадқиқот натижаларини эълон қилди – эмлашнинг олтинчи ҳафтасидан кейин беморларда иммунитетнинг кучайиб бориши аниқланган.\nХудди шу илмий қўмитанинг Биологик хавфсизлик муаммолари илмий тадқиқот институти (БХМИТИ) вакцина синовлари учун қўшимча равишда 18 дан 50 ёшгача бўлган соғлом кўнгиллиларни саралаб олмоқда.\nСанасиз сурат: Жамбил вилоятидаги Биологик хавфсизлик муаммолари илмий-тадқиқот институти ходимлари COVID-19га қарши синов вакцинаси устида иш олиб бормоқда. [БХМИТИ]\n3 август куни ҳукумат расмийлари ва БХМИТИ олимлари Жамбил вилоятида барпо этилаётган янги фармацевтика заводининг қурилиш майдончасида бўлишди. [БХМИТИ]\nТадқиқотлар Олмаотадаги миллий фтизиопульмонология илмий марказида олиб борилади.\nЖаҳон соғлиқни сақлаш ташкилоти БХМИТИ олимлари томонидан ишлаб чиқилган биринчи қозоқ вакцинасини клиник синовлар учун тасдиқланган вакциналар рўйхатига киритиб бўлган, дейилади институтнинг 29 август кунги хабарида.\n«БХМИТИ томонидан ишлаб чиқилган COVID-19га қарши инактивацияланган қозоқ вакцинасининг клиникаолди синовлари якунланди. Вакцинанинг ҳайвонлар учун хавфсизлиги ва токсик таъсири синчиклаб текширилди ва энди у кўнгиллилар иштирокидаги клиник синовларда қўлланиши мумкин», деб хабар берган эди БХМИТИ 19 август куни.\nВакцина касалликка чалинган қозоғистонликлардан олинган вирус штамми асосида яратилган.\nИюл ойида вакцина ихтирочиларидан 7 нафари уни кўнгилли равишда ўзида синаб кўрди, ножўя таъсирлар кузатилмади.\nОктябр ойидан бошлаб то декабрга қадар қозоғистонлик 200 нафар кўнгиллида клиник синовлар ўтказиш режалаштирмоқда. БХМИТИ маълумотларига кўра, синовлар ЖССТ талабларига мувофиқ тарзда амалга оширилади.\nҚозоғистон вакцинаси якунда қўлланиш учун рухсат олган тақдирда, Жамбил вилоятида барпо этилаётган фармацевтика заводида ишлаб чиқарилади. Унинг қурилиш ишлари июнь ойидан бери давом этяпти.\n3 август куни БХМИТИ томонидан ўтказилган йиғилишда қурилишга оид режалар, объектни фойдаланишга топшириш муддатлари ва лойиҳа билан боғлиқ муаммолар муҳокама қилинди.\nЗавод маҳаллий вакцинация дастурини муваффақиятли амалга оширишда муҳим рол ўйнайди, деб таъкидлади Жамбил вилояти ҳокими Бердибек Сапарбаев учрашув давомида.\n«Фармацевтика заводини ўз вақтида фойдаланишга топшириш ҳаёт-мамот масаласидир, чунки бу заводда ишлаб чиқарилган вакцина минглаб қозоғистонликлар ҳаётини сақлаб қолиши мумкин», дейди Сапарбаев. «Коронавирус инфекциясига қарши вакцина мамлакат халқи учун катта ютуқ ва фахрга айланади».\nЗаводни фойдаланишга топшириш муддати очиқланмаган бўлса-да, БХМИТИ йил охирига қадар, ҳатто завод ишга туширилгунича 2 миллион доза вакцина ишлаб чиқаришни режалаштирмоқда.\nМаҳаллий вакцинанинг яратилиши «катта ютуқдир», дейди Нур-Султонлик шифокор Нагима Утекова.\nҚозоғистоннинг юқори сифатли вакцинага эга бўлиши мамлакатни Кремл жар солаётган шубҳали Россия вакцинасидан ҳимоя қилишга имкон беради.\nРоссия вакцинаси атрофидаги хавотирлар\nБутун дунёдаги тиббиёт соҳаси олимлари ва тиббий мутахассислар президент Владимир Путиннинг Россияда коронавирусга қарши илк вакцина ишлаб чиқарилгани ҳақидаги баёнотини хавотир билан қарши олдилар.\nАксар мутахассислар тахминича, мамлакатнинг самараси исботланмаган, синовдан ўтмаган «Спутник V» препарати амалда COVID-19нинг ўзидан ҳам хавфлироқ бўлиши мумкин.\nРоссиянинг коронавирусга қарши вакцинасини «COVID-19 юқтириш хавфи бўлган айрим одамларда қўллаб бўлмайди», деб айтган Қозоғистон соғлиқни сақлаш вазири ўринбосари Марат Шоранов 3 сентябр куни онлайн брифингда.\nУнинг сўзларига кўра, вакцина ҳомиладор аёллар, эмизикли оналар, сурункали касалликдан азият чекувчилар, шунингдек 18 ёшдан кичик ва 60 ёшдан ошган одамлар учун хавфли бўлиши мумкин.\nҚозоғистон эҳтимолий харид учун бошқа вакциналар устида олиб борилаётган ишларни ҳам диққат билан кузатмоқда.\nИюн ва июл ойларида касалланишлар сонининг кескин ошиши билан пандемия Қозоғистонга жуда катта зиён етказди. 11 май куни ҳукумат фавқулодда ҳолатни бекор қилиб, карантин чораларини юмшатди.\nЎшандан бери касалланиш ҳолатлари камайган.\nСоғлиқни сақлаш вазирлиги маълумотларига кўра, мамлакатда август ойининг илк ҳафтасида 7108 одам коронавирус инфекциясига чалинган ва 222 киши ўлган. 17-23 август оралиғида бу рақам мос равишда 1685 ва 108 тага камайган.\nШунингдек, коронавирус билан боғлиқ пневмония ҳолатларида ҳам касалликка чалиниш ва ўлим даражасининг пасайиши кузатилди. Августнинг биринчи ҳафтасида 7940 бемор пневмония билан касалланган, 122 нафари вафот этган бўлса, 17-23 август оралиғида 4138 киши касал бўлган ва 40 та ўлим қайд этилган.\nСешанба (22 сентябрь) ҳолатига кўра, Қозоғистонда COVID-19га чалиниш билан боғлиқ 107374 ҳолат тасдиқланган, 1671 дан ортиқ одам ўлган, деб хабар беради мамлакат соғлиқни сақлаш вазирлиги.\nВируслар манбаи – Қозоғистондаги биологик қуроллар ишлаб чиқарадиган биогенетик лабораторияларга қарши эмас, балки вирус оқибатларига қарши мутлақо бемаъни, ахмоқона кураш бу. Битта хатони қайта-қайта такрорлаш муҳимроқми дейман.\nҲа! Нега унда ваҳима қилиб, россиялик шифокорларни ёрдамга чақиришди? Улар-ку ёрдамга келишди. Энди эса [ёрдам сўраганлар] уларни ҳақорат қилишяпти. Тушунарли. Рақобат бу. Вакцинадан олинадиган даромад ҳеч кимга зарар қилмайди. Лекин ўзингизни яхши кўрсатиш учун рақибингизни ёмонотлиқ қилишингиз пасткашликдир.\nДунё иммунологлари Россиянинг янги COVID-19 вакцинасига оид даъволарига шубҳа билан қарамоқда\nPfizer компанияси ўз вакцинаси самарадорлигини 90% дан юқори деб эълон қилди. Икки кун ўтиб, Россия унинг вакцинаси 92% самарадорликка эга эканини айтди. Кўпчиликнинг назарида Кремл шунчаки рақамларга 2 фоиз қўшиб қўйгандек кўринмоқда.\nҚозоғистон «Спутник V» борасидаги шубҳалар сабабли Pfizer вакцинасини олишга қарор қилди\nРоссия соғлиқни сақлаш мутасаддиларининг вакцина борасида шаффоф эмаслиги ва Кремл асосий мақсади пул ишлаш эканлигини маълум бўлганидан сўнг, Россиянинг «Спутник V» вакцинасига бўлган ишонч кескин пасайиб кетган.\nҚозоғистон Россиянинг COVID-19 вакцинасига эҳтиёткорлик билан қарамоқда\nРоссиянинг коронавирусга қарши «Спутник V» вакцинасига ишончсизлик билан қараётган қозоғистонлик шифокорлар ва Cоғлиқни сақлаш вазирлиги мутасаддилари унинг юқори хавф гуруҳидагилар учун тўғри келмаслиги ҳақида огоҳлантирмоқдалар.


САНЪАТ – ДИЛ ТАРЖИМОНИ | Хабарлар | Самарқанд вилояти ҳокимлиги\nСАНЪАТ – ДИЛ ТАРЖИМОНИ\nЕр сайёрасининг турли бурчакларида ёвуз кучлар хуруж қилиб турган бир шароитда инсонларни эзгулик ва бағрикенгликка даъват этишда маданият ва санъатнинг ўрни беқиёс.\n“Шарқ тароналари” халқаро мусиқа фестивали бугун ҳаммани тинчликка чақирмоқда, дўстлик рамзига айланиб улгурди.\nФестивалда давлатлар, миллатлар вакилларининг чиқишларини, чолғу асбобларидаги ўхшашликларни кузатар экансиз, ҳақиқатан ҳам ҳар бир элатнинг бир-биридан ранг олиши, қадриятлари, урф-одатлари яқинлигига амин бўласиз. Тили бошқа-ю диллар бир хилдек таассурот уйғотади кишида.\nҚадимдан Шарқ халқларининг мусиқалари лад жиҳатидан бир-бирига жуда яқин. Аниқроғи, булар ҳаммаси 12 мақом ладлари асосида яратилган. Шарқ халқлари қўшиқларининг яна бир ўхшашлигига 2011 йилда ўтказилган “Шарқ тароналари” халқаро мусиқа фестивалида гувоҳ бўлганман. Масалан, Миср давлати вакиллари саҳнага қарсак чалиб, қўшиқ айтиб чиқишди. Қўшиқни қарсак жўрлигида куйлаб, унинг нақоратини қарсакдаги ўта мураккаб усулли ритмлар билан тўлдиришди. Қизиғи, Сурхондарёнинг “Бойсун”, Ургут туманининг “Бешқарсак”, Булунғур туманининг “Чавқи” фольклор ансамблларининг барча қўшиқлари қарсак асосида ижро этилади. Бундай яқинликни истаганча топиш мумкин.\nАйниқса, “Шарқ тароналари” халқаро мусиқа фестивалининг Самарқандимизда ўтказилиши бизга ғурур бағишлайди. Бу воҳанинг мусиқа санъати узоқ ўтмишга бориб туташади. Қадимий Сўғдиёнанинг мусиқа санъати чуқур илдизларга эга эканлигини ўша даврларда бу ерга ташриф буюрган сайёҳлар, элчилар ҳам таъкидлаб ўтганлар. “Шарқ тароналари” халқаро мусиқа фестивали айнан ўша чуқур илдизларга яна ҳаёт бағишлаб, асл ўзанга қайтиб келаётгандек. Анжуман халқларни, санъатларни, турли миллат вакилларини бирлаштиряпти. Бугун турли миллат вакиллари мусиқа воситасида бир-бирларига қалб изҳорини ифода этишяпти.\nФестивалга ташриф буюрган австриялик Норимон Хужжати ўзининг Самарқанд тўғрисидаги таассуротларида шундай деганди:\n– Эронда туғилиб ўсганим учун ҳам Марказий Осиё, айнан Самарқанд қалбимга ниҳоятда яқин. Назаримда, бугунги Ўзбекистон бокира ва бутунлай янги бир дунё. Самарқанднинг ҳавоси тоза, одамлари самимий, тўғрисўз. Табиати эса ниҳоятда сўлим. Менга қолса, жон деб Самарқандда яшаган бўлардим. Ўзбекистонда яшаётган турли миллат вакилларининг тотувлиги, ўзаро иноқлигидан ҳайратландим. Бундан дунёнинг бошқа халқлари ибрат олса арзийди.\nФестиваль ўн ёшга тўлди. У илк бора ўтказилганда иштирок этганлар бугун бутунлай бошқа, ниҳоятда гўзал ва латиф Самарқандни, Ўзбекистонни кўрадилар. Сўнгги йилларда амалга оширилган ўзгаришлар, янгиланишлар, замонавий биноларнинг қад рослаши нафақат шаҳримиз меҳмонлари, балки самарқандликман, деган ҳар бир кишининг қалбига қувонч ва эртанги кунига ишонч бағишламоқда.\nЖавобдек Козимов, доцент\nОхирги ўзгариш: 03/07/2015 19:26. Кўрилганлиги: 1303\nМатериал манзили: https://samarkand.uz/press/news/sanat-dil-tarjimoni


ЎзА - Россияда муддатидан аввал 10 минг нафар киши сайловларда овоз бериб бўлди\nРоссияда муддатидан аввал 10 минг нафар киши сайловларда овоз бериб бўлди\n05.03.2018 16:44 Чоп этиш версияси\nРоссия президентлига ўтказилаётган сайловларда 10 минг киши муддатдан аввал овоз берди. ТАССнинг хабар беришича, душанба куни мамлакат Марказий Сайлов комиссияси аъзоси Александр Клюкин маълум қилган.\n28 февраль куни МСК 2,9 минг кишининг муддатдан аввал овоз бергани айтилганди. Муддатдан авалги сайловлар, чекка ҳудудларда ва сайлов куни қирғоққа етиб келолмайдиган кемаларда, қутбдаги ва метеорологик станцияларда, қўриқхона ва ов хўжаликларида 25 февралдан буён ўтказилмоқда.\nХабар қилинишича, 2,2 миллион сайловчи ўзининг вақтинча яшаш жойидан овоз беришни истаб ариза берган. Россия федерациясида Президент сайлови 18 март куни бўлиб ўтади.


Таржимон Гавҳар Насруллоҳ жамиятда аёллар ҳақ-ҳуқуқларига муносабат, хусусан маҳр масаласида ўз фикрлари билан ўртоқлашди.\nГавҳар Насруллоҳ ўз блогпостида бир неча аёллар даврасида ўзи гувоҳи бўлган суҳбат ҳақида тўхталган.\n«Яқинда бир даврада бўлдим. Аёллар даврасида. Одатда бундай давраларда суҳбат мавзуси тўй, сеп, тоғора, қозон-товоқ кабилардан ортмагани учун менга унча қизиқ бўлмайди. Бу каби даврадан туриб кетиш имкони бўлмаса, ўша ердаги вақтимни, шунчаки, аёллар психикасини ўрганишга сарф этиб, кузатиб ўтираман.\nБироқ бу галги суҳбат бошқача бўлди. Гап айланиб, маҳр мавзусига тақалди.\nТаъкидлаб ўтай, даврада мендан ташқари ўн тўрт нафар аёл бўлиб, барчаси ўзини муслима атайдиган, улар улғайган оила ҳам, келин бўлиб тушган хонадон аҳли ҳам, уларнинг турмуш ўртоғи ҳам – ҳаммаси ўзини мусулмонлардан деб билади.\nҚизиғи, мусулмон оилаларнинг келинлари, мусулмон кишиларнинг рафиқаси, ўзи муслима бўлган бу ўн тўрт аёлдан фақатгина биттаси маҳрига нима олишини ўзи белгилаган ва ўша истаганини қўлига ўзи бемалол тасарруф қилиши мумкин бўлган мулк ўлароқ топширишган.\nТўғри, сўрагани нотариус орқали тасдиқлатиб, номига ўтказиб бериладиган каттароқ нарса эмас, шунчаки қимматбаҳо тақинчоқ бўлса ҳам, ўша тақинчоқни унинг қўлига тутқазаётиб: «Бу сизнинг маҳр ҳақингиз, уни нима қилиш сизнинг ихтиёрингизда. Хоҳласангиз, сотиб, пулини ишлатинг, истасангиз, тақиб юринг, хоҳланг, бировга ҳадя қилинг, истанг, садақа қилиб, бирор муҳтожга бериб юборинг», деб айтишган ва мана ўн саккиз йилдирки, ўша ўзлари айтган сўзларнинг исботи ўлароқ, ҳеч ким тақинчоқ тақдири билан қизиқмаган.\nАёллардан яна бирининг айтишича, куёв томон никоҳ узугини маҳр атаб, бир ўқ билан икки қуённи урган.\nЯна бири келин бўлиб тушаётганда бир уй-бир даҳлиз хонани маҳрига бердик дейишган, бироқ мана, ўн беш йил бўлибдики, ўша ўзининг маҳрига берилган хонанинг бирида икки боласи билан эрдан ажраган қайнисинглиси яшар, икки хона бир-бирига уйқаш бўлгани учун, иккинчисида ҳам ўзи лоақал бирор соат эркин нафас ололмасмиш.\nБир нечта аёл ўша пайт ёш бўлгани, ҳаяжонда бўлганини айта туриб, аттанг қилади. Маҳрга нима аташганини ҳам эслай олмас эмиш. «Ўша пайт нимадир айтилгандир, бироқ тўйдан кейин ҳеч ким менга, мана шу нарса сенинг маҳр ҳақинг эди, демаганам», дейишди.\nЯна бир аёлнинг ҳикояси антиқа бўлди. Ўша даврадаги аёллар орасида айнан шу аёлнинг оиласи (тушган оиласи) эл орасида диндорлиги билан ҳурмат қозонган оилалардан. Бу аёл ҳам турмушга чиқаётган пайти маҳр ҳақида билимлари тўлиқ бўлмаган, лекин маҳрга алоқадор айрим гаплар қулоғига чалинган бўлган. У билан ҳам ҳеч ким никоҳгача маҳр ҳақида гаплашмаган. Фақат никоҳ ўқилаётган маҳал, домланинг «Маҳрга нима аталди» сўроғига жавобан, куёв билан биргаликда келган амма: «Палон жойдаги 12 сотихли ҳовли, у ерга қурилган уч хонали уй» – деб жавоб берган. Келин ёпинчиқда, бош эгиб, ҳаяжонда ўтирган бўлишига қарамай, бу гапни яхши эслаб қолган.\nОрадан бир неча йил ўтиб, алоҳида кўчиб чиққан ёш оила моддий жиҳатдан бироз қийинчиликка йўлиқади. Ўша пайт келин кутилмаганда маҳрига аталган ўша ер участкасини ёдга олади. Ёшлар қайнона-қайнотага бор гапни айтишганда, катталар бу гапларга жаҳл қилиб, келин уялмайдими, маҳри ўрнига бошқа уй-жой қилдиларинг-ку, қабилида жавоб қайтаради.\nБоз устига, 12 сотихли ўша ернинг устига 3 хонали уй қурилган 6 сотих қисми қайнаканинг номига расмийлаштирилган бўлиб чиқади. Бир қанча гап-сўзлардан кейин бўш турган 6 сотих қисм ҳужжатлари ёшларга топширилиб, сотишга рухсат берилади. Лекин сотилган пулнинг саккиздан беш қисмини қайнота олиб қўяди.\nТабиийки, арзимаган пул уларнинг моддий эҳтиёжини ҳам қопламайди, маҳр ҳақи эгасига топширилган ҳам бўлиб қолади. Бу воқеаларни эслар экан, ўша келин умри мобайнида бир неча бор моддий қийинчилик бўлиб, маҳрим қўлимда бўлганида ишлатардим, деб ўкинганини ва ўз ҳақини, албатта, қиёматда ундиришга аҳд қилгани ҳақида турмуш ўртоғига билдирганини айтади. Турмуш ўртоғи эса, вақт бер, албатта, ҳақингни бераман, деганини ҳам айтиб ўтади.\nАлбатта, бир даврада йиғилиб қолган ўн тўрт нафар аёл ҳеч қандай ижтимоий эксперимент иштирокчиси эмас. Уларга қараб хулоса қилиб бўлмайди, дерсиз.\nБу борада ижтимоий сўровномалар ўтказилиб, статистика йиғилганидан ҳам бехабарман. Бироқ, шу воқеадан кейин ўзим танийдиган бир нечта аёллардан маҳр ҳақида сўрадим ва ҳаммасидан юқоридаги сингари жавоблар олдим. Шу билан бирга, жамият фақат мен танийдиган аёллардан иборат эмаслигини ҳам яхши тушунаман.\nБироқ, қайнона-келин муносабатлари, келиннинг оиладаги турли-туман, катта-кичик вазифалари, зиммасига юклатилган, сўзсиз амал қилиши шарт бўлган ёзилмаган қонунларни четга суриб турганда ҳам, оддийгина маҳр ҳақига риоя қилинмаётганининг ўзи, жамиятимизда аёлга муносабат қандай ҳолдалигини очиб бераётгандек туюлади.\nДўстлигимда бу каби ҳақлар жойига қўйиб адо қилиниб келинаётган оила вакиллари кўплаб топилишига ишончим комил. Шундайларга илтимосим, вазиятга ўзингиздан эмас, атрофингиздаги, бутун жамиятдаги ҳолатдан келиб чиқиб, муносабат билдирсангиз», – дея ёзади у.\nБлогер масала юзасидан ўз таклифини ҳам ўртага ташлайди.\n«Бу борада таклифим бор. Маҳрга нима берилиши никоҳгача аниқлансин ва никоҳ ўқилаётган пайт гувоҳлар олдида агар пул ёки кичикроқ нарса бўлса, ўша нарсанинг ўзи, нотариус орқали тасдиқланадиган нарса бўлса, расмийлаштирилган ҳужжати келинга топширилсин.\nАгар маҳрни бўлиб-бўлиб бериш ва белгиланган муддатга келишилган бўлса, муддат келганда адо этишга ваъда берилиб, куёв томонидан имзоланган ҳужжат келинга топширилсин.\nМодомики, фарзанд тарбияси никоҳдан аввал, унга муносиб ота ёки она танлашдан бошланаркан, келинг, аҳли муслим, ожизалар ҳақига риоя қилиб, оилавий тарбияни ҳам ўзимиздан бошлаб берайлик», – дея ёзади Гавҳар Умарова.\nАввалроқ, Тошкент шаҳар реабилитация маркази директори Гулчеҳра Маткаримова маҳрни Ўзбекистон қонунчилигига киритишни таклиф қилганди.\nЎтган йили оилавий ажримлар мавзусидаги анжуманда Тошкент шаҳри бош имом-хатиби Нуриддин домла Холиқназаров: «Келиннинг маҳри – қиёматлик масала. Оила ажрашиб кетган тақдирда ҳам маҳр аёлнинг ўзида қолиши керак», дея таъкидлаганди.\n«Никоҳнинг шартларидан бири – маҳр. Бугун ким маҳрни сўраяпти? Фарзандларимизни уйлантиряпмиз, лекин маҳр масаласини эслатяпмизми? «Ота-она сифатида тўйингни ўтказиб берайлик, лекин келин учун маҳрни ўзинг ол», деб айтяпмизми?\nКуёв арава етаклаб бўлса ҳам, мардикорлик қилиб бўлса ҳам, маҳрни пешана тери билан ўзи олиши керак. Биз тўйни ҳам ўзимиз ўтказиб берамиз, маҳрни ҳам ўзимиз олиб берамиз, шунинг учун куёв келиннинг қадрига етмаяпти.\nКелиннинг маҳри – қиёматлик масала. Оила ажрашиб кетган тақдирда ҳам маҳр аёлнинг ўзида қолиши керак.\nЭркакнинг жанозасини ўқишдан аввал аёлидан маҳри адо қилинган-қилинмагани сўралади. Шу пайтда кўпчилик аёллар билмай туриб, «маҳрдан кечиб юбордим», дейишади. Маҳр кечиб юбориладиган нарса эмас. Аслида маҳримни адо қилган, деб жавоб бериши керак. Агар адо қилмай вафот этсагина кечмай иложи йўқ», – деганди Нуриддин домла Холиқназаров.


ЎзА - Грецияда ўрмон ёнғинлари сабаб қурбон бўлганлар сони 91 кишига етди\n30.07.2018 01:11 Чоп этиш версияси\nГрецияда ўрмон ёнғинлари сабаб қурбон бўлганлар сони 91 кишига етди\nАфина яқинида юз берган ўрмон ёнғинлари қурбонлари сони 91 кишига етди. Бу ҳақида якшанба куни Греция ёнғин мудофааси вакили Ставрула Маллири маълум қилди, деб хабар бермоқда ТАСС. Аввалроқ 88 кишининг ҳалок бўлгани айтилганди.\n“Аттикадаги фожиали ёнғинлар қурбонлари 91 нафарга етди, - деди Маллири. - 59 жасаднинг шахси аниқланди, шунингдек, яқинлари томонидан қидирувга берилган 25 киши бедарак йўқолган, деб ҳисобланмоқда. Уларни қидирув ишлари давом этяпти“.\nЭслатиб ўтамиз, Грецияда июл ойи бошидан буён иссиқ ҳарорат сақланиб турибди, ўтган ҳафта бошида термометр устунлари 38-40 даражага кўтарилди. Душанба куни Афина атрофида бир неча ёнғин ўчоқлари авж олди. Кинета, Аттика шарқи ва Каламос шаҳарчаларидаги ёнғин ўчоқлари шулар жумласидандир. Ҳозирда йирик ёнғинлар деярли бартараф этилган.


23:33Клопп: "Натижа бўлмаса, одамлар сизни эшитишни ҳам истамайди" 1 23:15Гаттузо АПЛда иш бошлаши мумкин 1 22:40“Ливерпуль” – “Челси”. Бугунги ўйин олдидан "Angliya futboli" сторисидаги сўровнома натижалари 10 22:30"Рома" ҳимоячиси билан шартномани узайтирди 0 22:09АПЛ. "Эвертон" ва "Тоттенхэм"нинг асосий таркиблари маълум! 5 21:45“Боруссия Д” Холанднинг трансфер нархини кўтарди 9 21:30Бензема: “Роналду “Реал”да йилига 50-60 та гол урарди, бунга мослашиш керак эди” 2 21:15Анчелотти А Сериядаги чемпионлик пойгаси ҳақида: “Дўстим Антонио Конте фикримга қўшилмаса керак” 6 20:55Гвардиола: “Англияда ноябрь, декабрь, январь ва февраль ойларини ёмон кўраман” 6 20:35Тухель: “Челси” кейинги мавсум барча титуллар учун курашади” 11 20:29Эртага Ўзбекистон Суперкубоги олдидан матбуот анжумани бўлиб ўтади. Унда кимлар иштирок этиши маълум 17 20:20“Барселона” “Севилья”нинг мемига жавоб қайтарди 8 20:04Olamsport: UFC кутилмаганда юлдузлар билан шартномани бекор қилди, "Менимча, яхши инсонман" ва бошқа хабарлар 0 20:00“Реал” форварди сафдан чиқди 8 19:50Назорат ўйини. Ватсадзенинг хет-триги “Қизилқум”га ғалаба келтирди 3\nЭртага Ўзбекистон Суперкубоги олдидан матбуот анжумани бўлиб ўтади. Унда кимлар иштирок этиши маълум 17\nЯнги либослар тақдимотини ўтказишни қачон ўрганамиз?! 23\n"Пахтакор" ва "Насаф" ўртасидаги Суперкубокни ким бошқариши маълум 61


Шимолий Корея қисқа вақт ичида тўртинчи янги зенит ракетасини синовдан ўтказди - EFFECT.UZ\nШимолий Корея қисқа вақт ичида тўртинчи янги зенит ракетасини синовдан ўтказди\n. 07:56 | 02.10.2021\nШимолий Корея ҳукумати бир ойдан қисқа муддат ичида тўртинчи янги зенит ракетасини синовдан ўтказди. Мутахассисларнинг фикрича, бу жараён санкциялар ва бошқа имтиёзлардан қутулиш стратегиясининг бир қисми.\nУч ҳафта олдин Шимолий Корея олти ойлик танаффусдан сўнг ракета синовларини қайтадан бошлаган эди.\nЖума куни Корея марказий ахборот агентлиги зенит-ракета синови турли истиқболли режалар асосида қурилган. Амалий аҳамияти эса зенит-ракета тизимини ўрганиш ва ривожлантиришдир.\nСеулдаги Шимолий Корея тадқиқотлари университети профессори Ким Донг Юбнинг айтишича, учирилиш душманнинг кирувчи ракеталари ва самолётларини уриб туширишга мўлжалланган ракетани ишлаб чиқиш синовининг дастлабки босқичи бўлиши мумкин.\nУнинг сўзларига кўра, ракета Россияда ишлаб чиқарилган С-400 ҳаво ҳужумидан мудофаа тизимига ўхшайди. Максимал масофа 400 километрни ташкил этади ва у яширин самолётларни уриб туширишга қодир.\nСентябрь ойида Шимолий Корея синовдан ўтказган қуроллар орасида янги гипертовушли ракета, янги ишлаб чиқарилган қанотли ракета ва поэзддан учирилган баллистик ракета бор эди.\nЖанубий Корея армияси гипертовушли ракетани ривожланишининг дастлабки босқичида деб баҳолади. Ҳафта бошида АҚШ Ҳинд-Тинч океани қўмондонлиги Жанубий Корея ва Япония мудофаасига содиқлигини «темирчанлигича қолаётганини айтди.\nШимолий Корея тахминан тўрт йил давомида АҚШ материкига етиб бора оладиган узоқ масофали ракетани синовдан ўтказмаган-бу мутахассисларнинг фикрича, дипломатия имкониятларини сақлаб қолиш учун ўзининг провокациясини синчковлик билан созламоқда.\nTeglar:ракета, Шимолий Корея\nКХДР шу ойнинг ўзида учинчи ракетасини синовдан ўтказди\nАҚШ Россиянинг учта компаниясига санкциялар жорий этди\nШимолий Корея мамлакатдаги эмлаш жараёнларига тўсиқлар қўймоқда


Рўйхатдан ўтмаган тадбиркордан бир йиллик солиқ ундирилади\nДавлат рўйхатидан ўтмаган тадбиркорлар энди бир йиллик солиқ суммаси миқдорида жарима тўлайди.\nБиринчи июндан бошлаб рўйхатдан ўтмаган ҳолда тадбиркорлик билан шуғулланган шахслар маъмурий жавобгарликка тортилади. Ўзбекистон Солиқ қўмитаси қарорига кўра, рўйхатдан ўтмаган тадбиркорлардан бир йиллик солиқ суммаси ундириб олинади.\nЎзбекистон Республикаси Молия вазирлиги ва Давлат солиқ қўмитасининг "Давлат рўйхатидан ўтмасдан тадбиркорлик фаолиятини амалга оширувчи жисмоний шахслардан қатъий белгиланган солиқни ундириш тартиби тўғрисидаги низомни тасдиқлаш ҳақида"ги қарорини Ўзбекистон Адлия вазирлиги рўйхатдан ўтказди.\nБу қарорга кўра, давлат рўйхатидан ўтмасдан тадбиркорлик фаолиятини амалга оширувчи жисмоний шахслардан қатъий белгиланган солиқни ундириш тартиби белгиланди.\nБу ҳақда Ўзбекистон Давлат солиқ қўмитасининг расмий сайтида хабар берилган.\nУшбу қарор билан тасдиқланган Низомнинг 4- ва 5-бандларига биноан, жисмоний шахслар томонидан тадбиркорлик фаолиятини давлат рўйхатидан ўтмасдан амалга ошириш ҳолатлари аниқланган тақдирда, давлат солиқ хизмати органи ходими Ўзбекистон Республикаси Маъмурий жавобгарлик тўғрисидаги кодексида белгиланган тартибда маъмурий ҳуқуқбузарлик тўғрисида баённома расмийлаштиради.\nТошкент шаҳридаги Олмазор тумани солиқ инспекциясининг ўзини таништирмаган мулозими Озодлик билан микрофонсиз суҳбатда, бу қарор ғайриқонуний ишлаётган тадбиркорларни қонун доирасида ишлашга мажбур қилишини айтади:\n- Баъзи тадбиркорлар ўз бизнесини бошлашдан олдин бу бизнеснинг қандай ривожланишини синаб кўрмоқчи бўладилар. Кейин бизнеси яхши кетса ҳам солиқлардан қочиб фаолиятини расмийлаштирмайдилар. Бу қарор шундай ғайриқонуний тадбиркорликнинг олдини олишга қаратилган,- деди солиқ инспектори.\nБироқ, исми сир қолишини сўраган андижонлик тадбиркор мазкур қарор\nсолиқ тизимида порахўрликни урчитишидан ташвиш билдирмоқда.\n- Ҳар қандай тадбиркорнинг бир йиллик солиқ суммаси анча катта бўлади. Бу қарор солиқчиларга икки қўллаб Худо бергандай бўлди. Сўнгги пайтларда тадбиркорлар ўз ҳуқуқларини яхши билиб олгани боис, порахўрлик анча камайган эди. Энди инспекторларга яна йўл очилибди-да. Чунки, кўчанинг бурчагида тўртта семичка билан қурт сотиб ўтирганларга ҳам энди қийин бўлади. Солиқчилар “бир йиллик солиғинг бунча бўлади” деб, уларни ҳам қийратади энди,- дейди андижонлик тадбиркор.\nТошкент шаҳрида якка тартибдаги тадбиркорлик билан шуғулланаётган 32 ёшли Зафаржон бу қарордан сўнг ғайриқонуний ишлаётган тадбиркорларнинг “ушланиши”га шубҳа билдиради:\n- Ушланса агар. Ўша ушланса... Мен уларнинг ушланишига тарафдор эмасман. Ҳаммасини ҳам бола-чақаси бор, ҳаммаси ҳам меҳнат қилади. Лекин уларнинг ушланмайдигани ҳам кўпда. Чунки кимнидир солиқда яқин таниши бор, кимдир ўша туман солиқчисига муайян “солиқ” тўлаб туради, келишуви бор. Буни ҳамма билади, бу ўзбекистонликлар учун янгилик эмас,- дейди тошкентлик тадбиркор Рустам.\nҚарор билан тасдиқланган Низомга кўра, тадбиркорлик фаолиятини давлат рўйхатидан ўтмасдан амалга ошириш ҳолатини аниқлаган давлат солиқ хизмати органи ходими икки иш куни давомида тадбиркорлик фаолиятини давлат рўйхатидан ўтмасдан амалга оширган жисмоний шахсга қатъий белгиланган солиқнинг йиллик суммасини тўлаш тўғрисидаги талабномани тадбиркорга тақдим этади.


'АҚШ тайёрловдан ўтказган маҳаллий полиция қонунбузарликларга қўл урган' - BBC News O'zbek\n'АҚШ тайёрловдан ўтказган маҳаллий полиция қонунбузарликларга қўл урган'\nАҚШ ҳарбийлиги ўтказган текширувлар натижасида Қўшма Штатлар тайёрловдан ўтказган афғон маҳаллий полиция кучлари баъзи инсон ҳуқуқларини топташ амалларига қўл уришгани аниқланган.\nТекширувлар Ҳюман Райтс Уотчнинг айрим Афғон Маҳаллий Полиция бўлинмалари жинсий зўравонлик ва қотиллик дохил қатор жиноятларни содир этганлари борасидаги ҳисоботи ортидан бошланган.\nАҚШ текширув ҳайъати вазиятни ўнглаш учун тавсиялар ҳам берган. Афғон Маҳаллий Полиция бўлинмаларда инсон ҳуқуқлари бўйича машғулотлар ўтказиш шулар жумласидандир.\nПолиция қўл урган қонунбузарликлар юзасидан текширувлар Афғонистон ҳукуматининг аралашувисиз НАТОнинг Афғонистондаги қўмондони Жон Аллен буйруғи билан амалга оширилган.\nҲюман Райтс Уотч ҳисоботида инсон ҳуқуқларини топташга оид жами 46та даъво ўрин олганди.\nАмерика ҳарбийлиги ўтказган текширувлар давомида ушбу даъволарнинг 7таси ишонарли деб топилган.\nУлар орасида Афғон Маҳаллий Полиция бўлинмаси қўмондонини ўлдириш ҳодисаси ҳам бор. Қотилликка қўмондон гаров пули эвазига полиция тарафидан ўғирлаб кетилган икки болани озод қилишга уринган пайти қўл урилган.\nТекширувларда 10та иддао юзасидан ишончли далиллар топилмаган, 14таси тасдиқланмаган ва 15та даъво қисман асосли деган хулоса келинган.\n"АҚШ текширув ҳайъати майда ўғирлик ва ўз вазифасини суиистеъмол қилиш каби ҳоллардан шикоятлар айрим афғонларни Толибонни дастаклашга етаклаётганини тан олади", дейди Би-би-сининг Кобулдаги мухбири. 'Ўта муҳим хизмат'\n"Ҳюман Райтс Уотч ўз ҳисоботида номақбул муносабатларга оид иддаоларга диққат қаратади. Ўтказилган текширувлар эса, энг аввало, АҚШ ҳарбийлиги бу каби кенг ёйилган даъволарга жиддий қараётганини намойиш қилади", дейилади текширув хулосасида.\nАйни пайтда америкаликлар ҳисоботида Ҳюман Райтс Уотч Афғон Маҳаллий Полициясининг "ўта муҳим хизмати" - "афғонларга ҳар куни 30 йиллик ихтилофларга барҳам бериш ва тинч-осойишта яшаш имконияти яратаётгани"ни эътиборга олмагани айтилади.\nАфғон Маҳаллий Полицияси сафида ҳозир 9 минг киши хизмат қилади ва уларнинг сони 30 мингга етказилиши кутилмоқда.\nҚўшма Штатлар ҳарбийлиги ушбу кучлар Ироқдаги маҳаллий ҳарбийлар каби Афғонистондаги исёнкорликка қарши курашишга қодир бўлишига умид қилади.\nУлар АҚШ махсус кучлари тарафидан тайёрловдан ўтказилади, аммо янги аъзолар қишлоқликларнинг ўзлари тарафидан танланади.\nИнсон ҳуқуқларини ҳимоя қилувчи гуруҳлар эса, ушбу ташаббус афғон қўмондонларининг хусусий ҳарбийлар сақлашини қонунийлаштириш билан бирга назорат қилиш мушкул бўлган гуруҳларни тузишга етаклаши мумкинлигидан хавотир билдиришади.


18 Октябрь 2020 13:41\nVARSHAVA. Kazinform - Режиссёр Фархат Шарипов томонидан суратга олинган «18 килогерц» бадиий фильми Қозоғистон киноси тарихида биринчи марта 36-чи Варшава халқаро кинофестивали Гран-присига сазовор бўлди. Бу ҳақда кеча фестивалнинг ёпилиш маросимида маълум қилинди, деб хабар беради Kazinform.\n«Фестивал ташкилотчиларига катта раҳмат. Ушбу қийин даврда кинога бўлган эътиборингиз учун ташаккур. Шунингдек, филмни суратга олган дебютант актёрларга, продюсерга ва суратга олиш гуруҳига ўз миннатдорчилигимни билдираман», - деди у.\n«Филм барча мукофотларга лойиқдир. Биз ҳакамлар ҳайъати тақдим этилган 16 та фильмнинг қайси бири энг яхши эканлигини дарҳол англадик. «18 килогерц« фильми яққол пешқадамлик билан биринчи ўринга сазовор бўлди», - деди халқаро ҳакамлар ҳайъати аъзоси, Литва маданият вазири Лиана Руоките-Йонссон.\n«18 килогерц» - 90-йилларнинг охиридаги ўсмирлар ҳаёти ҳақида филм.\nФильм Алматида суратга олинган. Асосий ролларни ёш дебютант актёрлар Мусахан Жумахан, Алибек Адикен, Камила Фун-Со ижро этган.\nВаршава халқаро кинофестивали, дунёдаги энг нуфузли кино танловларидан бири бўлиб, у 1985 йилда ташкил этилган. Халқаро кино продюсерлари уюшмаси Федерацияси қарори билан 2009 йилда фестивал «А» тоифасига сазовор бўлди.\nБу йил, коронавирус эпидемияси туфайли дунёда юзага келган оғир вазиятга қарамай, Варшава кинофестивали 9-18 октябр кунлари одатдаги анъанавий форматда бўлиб ўтди.


Журналист фикри: Блогерларга алоҳида қонуний статус беришнинг ҳожати йўқ | SOF UZ хабарлари\n08.08.2019 | Блог | 4595\nШу кунларда Ўзбекистонда блогерлар роса гап-сўз бўляпти. Президент тилга олгандан бери уларнинг оғзи қулоғида. Мен ҳам кўпчиликдан қолмай, шу мавзуда фикримни билдирсам.\nИжтимоий тармоқда фаол ҳар бир одам блогер. Facebookда бир оғиз гапдан иборат пост ёздингизми, уни сиздан бошқа кимдир ўқидими, демак, сиз блогерсиз. Блогер фақат ижтимоий мавзуни кўтариши керак, одамларга фойдали мавзу ҳақида ёзиши керак, деган қоида йўқ. Блогерлик учун мавзу чекланмаган ва блогер деб аталиш учун ўқувчилар сони қанчадир даражага чиқиши керак, деган тушунча ҳам йўқ.\nБлогер ва журналист ўртасидаги фарқ\nЖурналистлик бу касб. Блогерлик касб эмас. Журналистнинг вазифаси бошқаларга холис ва тўғри ахборот бериш. Тўғри ахборот бермаса, қонунни бузган бўлиши мумкин. Холис бўлмаса, этикани. Яъни журналист учун тўғрилик ва холислик энг асосий тамойил.\nБлогерлар учун бундай талаб йўқ. Хоҳласа, кимнидир сўкади, хоҳласа, осмонга кўтариб мақтайди (туҳмат ва ҳақорат бошқа масала). Кимгадир бу ёқади, кимгадир эса йўқ. Шунга қарамай, исталган мавзу ва йўналишдаги блогер учун ҳар доим аудитория топилади.\nБлогерлар фаолияти тартибга солиниши шартми?\nШарт эмас. Агар @davletovuz, @xushnudbek, @trolluz каби ўн минглаб ўқувчига эга блогерга айлансангиз, унда шарт бўлиши мумкин. Чунки бундай даражага етган одам аҳоли фикрига таъсир ўтказиши, бир оғиз гап билан ҳатто жамиятда тартибсизлик келтириб чиқариши мумкин. Демак, қасддан ёлғон маълумот тарқатмаслик, бировга туҳмат қилмаслик талабини уларга қўйиш мумкин. Шунда ҳам холисликни улардан талаб қилиш нотўғри. Чунки у журналист эмас, исталган мавзуда исталган услубда ёзиш ҳуқуқига эга.\nЯна бир тоифа блогерлар бор. Уларни журналист блогерлар деб атайман. Яъни асли касби журналист, лекин шахсий саҳифа очиб блогерлик қилади. Элдор Асанов (@asanoveldar), Муҳрим Аъзамхўжаев (@muhrim) каби блогерлар.\nБундай блогерлар ҳақида қарашим шундай: улар имкон қадар этика ва холислик тамойилларига риоя қилишлари керак. Чунки одамлар уларни, аввало, журналист сифатида танийди. Улардан холисликни кутади. Шахсий саҳифасида кимнидир бўралаб сўкса ёки кимнидир тинимсиз алқаса, эртага бу журналистдан шу шахс ҳақида холис мақола ёза олишига кўзингиз етадими? Менинг кўзим етмайди.\nҒарбдаги кўплаб ОАВлар журналист ходимларига шундай талаб қўяди: яъни, улар шахсий саҳифаларида ҳам касбини, ким учун ишлашини унутмаган ҳолда имкон қадар холис фикр билдириши керак.\nБлогерларга қонуний мақом керакми?\nМенимча, йўқ. Чунки ахборот олиш ҳуқуқи нафақат журналистларга ёки блогерларга, балки барча фуқароларга бирдек берилган ҳуқуқ. Оддий фуқаролар ҳам исталган давлат идорасидан маълумот олишга ҳақли. Давлат идораси қонунда белгиланган муддат ичида фуқаро мурожаатига жавоб қайтариши шарт. Шу нуқтаи назаридан, аслида журналистлар ҳам қўшимча имтиёз ёки ҳуқуққа эга эмас. Шундай экан, блогерларга алоҳида қонуний статус беришнинг ҳожати йўқ.\nҲар бир янги қабул қилинган қонун ёки қоида аслида чекловдир. Шу боис қонун-қоидаларнинг кераги йўқ. Зотан, ноқонуний хатти-ҳаракатлар рўйхати аллақачон тегишли қонунларга киритилган. Масалан, терроризм ёки экстремизмни тарғиб қилиш, нафратга асосланган материалларни тарқатиш каби фаолият турлари нафақат журналистлар ёки блогерларга, балки барча фуқароларга бирдек тақиқланган. Маълумот олиш ва тарқатиш эркинлиги ҳам барчага бирдек кафолатланган. Буларни журналист ёки блогер учун алоҳида ҳужжатда эслатиш шарт эмас.\nТуҳмат масаласида икки оғиз гап. Давлат арбоблари ўзларини туҳмат ёки ҳақоратга учраган деб ҳисобласа, суд бундай ишларни кўриб чиқишда фуқароларнинг давлат арбоби ҳақида маълумот олиш ҳуқуқини бу арбобнинг шахсий дахлсизлик ҳуқуқидан устун қўйиши керак. АҚШда ва кўплаб Ғарб давлатларида тартиб шунақа. Шу боис бирор расмийнинг журналистни судга бергани ҳақида эшитмайсиз. Чунки судда ютқазишини билади.\nБеҳзод Мамадиев, журналист\nVashington kundaligi каналидан\n(фото: tumix.ru сайтидан)\nблогер қонун мақола журналист мулоҳаза таклиф\n24.08.2019 | 21\n24.08.2019 | 67\n23.08.2019 | 4669\n22.08.2019 | 4953\nЖурналистга таҳдид қилган Олмазор тумани ҳокими ўринбосари Абдурасул Ваҳобов жавобгарликка тортилиши лозим\n16.08.2019 | 5630\n31.07.2019 | 5558\nЎзбекистон Республикасининг Қурол тўғрисидаги қонуни имзоланди\n29.07.2019 | 6565


15:00 / 06.05.2019 932 pdf Ўқиш режими + -\n«Қачон Рамазон келса, жаннат эшиклари очилур, дўзах эшиклари ёпилур ва шайтонлар кишанланур», дедилар».\nШарҳ: Ушбу ҳадиси шарифда зикр қилинган ҳолатлар ҳам рўзанинг фазийлатлари қанчалар улуғ эканлигини кўрсатиб турибди. Келинг, улар билан бир-бир танишиб чиқайлик: «Қачон Рамазон келса:\nТермизийнинг ривоятларидаги қўшимчада келганидек, ана шу эшиклардан бирортаси ҳам ёпилмас.\nУ эшиклардан бирортаси очилмас. Шунинг учун ҳам Рамазонда вафот этган осийларни дўзахга киритиш ҳам Рамазон ичи кечга суриб турилади. Рўза тутган бандалар дўзахга тушишга сабаб бўладиган ишларни қилмайдилар.\nИмом Термизийнинг лафзларидан Рамазони шарифнинг қўшимча фазийлатлари ҳам тушунилади.\nЯъни, аввалдан дўзахга тушишга лойиқ бўлиб қолган бандалардан баъзилари Рамазони шариф туфайли Аллоҳ томонидан кечирилиб, дўзахдан озод қилинурлар. Бу ҳам Рамазон ҳурматидан бўлади.\nДемак, Рамазони шариф ҳар бир банда учун улкан савоблар топиб қолиш, дўзахдан озод бўлиб олиш учун жуда ҳам қулай фурсатдир. Бу фурсатдан ҳар бир ўзини билган инсон унумли фойдаланиб қолиши керак. Бунинг учун эса у муборак ойнинг рўзасини ихлос билан тутиб, ҳар бир дақиқасини ғанимат билиб, кўпроқ ибодат ва яхши ишлар қилиб қолиши керак.\n«Ким Рамазон рўзасини иймон ила савоб умидида тутса, унинг аввалги гуноҳлари мағфират қилинур», дедилар».\nБешовлари ривоят қилганлар. Аҳмад:\n«ва кейингилари ҳам»ни зиёда қилган.\n13:30 / 06.05.2019 2456\n17:10 / 06.05.2019 1272\n2123 07:00 / 09.02.2019\n2450 21:00 / 30.11.2018\n1107 14:00 / 07.05.2019\n3332 01:32 / 12.05.2017


23:15 / 09.10.2017\nАҚШ мудофаа вазири Жеймс Мэттис америкалик ҳарбийлар Шимолий Корея билан боғлиқ вазиятни ҳал қилишнинг ҳарбий вариантларига тайёр туришлари кераклигини айтди. Бу ҳақда 9 октябрда Reuters ахборот агентлиги хабар берди.\n"АҚШ армияси қила оладиган ягона иш – бизнинг президент зарурат бўлганда қўллай оладиган ҳарбий вариантларга тайёр туришдир", деб айтган Мэттис АҚШ армиясининг ҳар йил ўтказиладиган анъанавий анжуманида.\nУ Вашингтон ва БМТ Шимолий Кореянинг ядро ва ракета дастури атрофидаги вазиятни ҳал қилиш учун дипломатик саъй-ҳаракатларни амалга оширишни давом эттираётганини эслатиб ўтди.\n9 октябрда аввалроқ АҚШнинг разведкачи самолёти Шимолий ва Жанубий Корея ўртасидаги ҳарбий-демаркацион линия бўйлаб парвоз амалга оширгани маълум бўлганди.\nАҚШ Шимолий Кореяга 47 та талаб қўйди\n07:55 / 17.06.2018\nТрамп шимолий кореялик генерални қўлини чаккасига қўйиб қаршилагани учун танқидга учради (видео)\n09:07 / 15.06.2018\nАҚШ ва Жанубий Кореянинг ҳарбий машғулотлари номаълум муддатга қолдирилди – ОАВ\n20:55 / 14.06.2018


Пайшанба, 08 Декабр 2016 10:12\n- Мусулмонлар чодиримга кириб, ёшгина қизалоғимни олиб кетишди, - жавоб беради аёл. Кўзи ёшга тўлган Салохиддин қизалоқ ва уни қул сифатида сотиб олган кишини қидириб топишни, тўланган пулни эгасига, болани эса онасига қайтаришни буюради. Орадан бир соат ўтар-ўтмай чавандозлардан бири келиб, қизчани онасига топшириб кетади.\nСалоҳиддин озод қилинган шаҳар кўчаларидан ўтиб кетаётганида бўйнига тилло хоч тақиб олган бир қария уни тўхтатади. “Эй буюк саркарда, бир нарса сўрашимга изн беринг? - деб қария унга мурожаат қилади. – Сизга зафар ато қилинди, Қуддусни қўлга киритдингиз. Насронийлар шаҳарни эгаллагач, қариларингиз, аёлларингиз ва болаларингизни сўйиб ташлашди-ку, ҳеч кимга раҳм-шафқат кўрсатишмади -ку? Сизни насронийлар мусулмонларга қилган нарса учун қасос олишдан нима тўсди?”\n“Заифларга раҳмли бўлиш ҳамда қарилар, аёллар ва болаларни қатл қилишни тақиқлаган диним тўсди”, деб жавоб қилди Салоҳиддин. Лол қолган қария, эшитганларига ишонмадан, қайта: “Сизнинг динингиз, сизларни шафқатсиз равишда ўлдирганлардан қасос олишни ман қиладими?” “Ҳа, шундай. Динимиз кечиримли бўлишга ва солиҳ амаллар қилишимизга, ёмонликка яхшилик билан жавоб қайтаришимизга, аҳдга вафо қилишга, қасос олишга имкон бўлатуриб кечириб юборишимизга буюради”, деб жавоб қилди Салоҳиддин. “Нақадар, гўзал бу дин. Қариганимда ва умрим сўнгида тўғри йўлга ҳидоят қилган Роббимга ҳамдлар айтаман. Динингизни қабул қилиш учун нималар қилишим керак”, - деб сўради Салоҳиддиндан қария, Салоҳиддин эса, унга калимаи шаҳодатни ўргатди. Қария Исломни қабул қилди ва ўлими келгунча Исломнинг гўзал ҳаёти билан яшади. Унга жуда кўп қариндошлари ҳам эргашди.\n« Афғонистондаги уруш қандай бошланган эди?\tМустабид учун қопқон. Нега Саддам Ҳусайн Кувайтни босиб олмоқчи бўлди? »


19:06 12 Марта 2022\nОбод ва файзли маҳалла – юрт кўрки. Маҳаллалар равнақи мамлакатимиз тараққиёти, ёруғ келажагимизнинг мустаҳкам кафолати, пойдеворидир. Шу маънода, давлатимиз раҳбари раислигида 2022 йил 1 март куни бўлиб ўтган видеоселектор йиғилишида маҳалла институтини ҳар томонлама қўллаб-қувватлаш, уларнинг қиёфасини тубдан яхшилашга қаратилган кўплаб янги ташаббуслар илгари сурилиб, аниқ вазифалар белгилаб берилгани нафақат маҳаллалар, балки юртимиз ҳаётига дахлдор тарихий воқеа бўлди. Президентимизнинг “Оила ва хотин-қизлар билан ишлаш, маҳалла ва нуронийларни қўллаб-қувватлаш тизимини такомиллаштириш чора-тадбирлари тўғрисида”ги фармони ҳамда “Маҳалла ва нуронийларни қўллаб-қувватлаш вазирлиги фаолиятини ташкил этиш тўғрисида”ги қарори, ҳеч бир истисносиз, ҳар бир юртдошимиз ҳаётида марказий ўрин тутадиган мазкур муҳим соҳалар тараққиётида бутунлай янги даврни бошлаб бермоқда.\nМаҳаллалар билан янгича асосда ишлаш, жамиятимиз файзи бўлган нуроний ва кексаларимизга муносиб эътибор кўрсатиш бўйича бундай ёндашув кўзланган натижани бериши, “Инсон қадри учун” ғоясини тўла рўёбга чиқариши шубҳасиз. Нега деганда, қабул қилинган янги дастурий ҳужжатларда ҳаммаси аниқ-равшан белгилаб берилган, амалий механизмлар пухта ўйланган.\nЭндиликда маҳалла институтига зиммасига юкланаётган бири-биридан муҳим вазифаларга мос равишда кенг ҳуқуқ ва ваколатлар, зарур моддий-техник имкониятлар яратиб берилмоқда. Маҳаллалар ҳаётнинг, ўзгариш ва ислоҳотларнинг энг қайноқ нуқтасига айланмоқда. Аҳоли муаммоларини комплекс ҳал этиш, янги иш ўринлари ташкил этиш, жиноятчиликни камайтириш, ёш авлодга сифатли таълим ва тарбия бериш каби кўплаб соҳа ва йўналишлар ривожига энг қуйи бўғиндан бошлаб жиддий эътибор қаратилади.\nБу борада маҳалла фуқаролар йиғинлари раисларига муҳим ваколатлар ҳам берилганки, бу шубҳасиз, уларнинг халқимиз, жамоатчилигимиз ўртасидаги обрў-эътиборини оширишга хизмат қилади. Дейлик, маҳалла раиси ҳудуддаги ҳоким ёрдамчиси, хотин-қизлар фаоли, ёшлар етакчиси, профилактика инспектори фаолиятини ўзаро ҳамкорликда, уйғун ҳолда ташкил этиш учун масъул этиб белгилангани бир мушт бўлиб, аниқ мақсад сари биргаликда ҳаракат қилиш, кўпроқ амалий натижаларга эришиш имконини беради.\nИшни энг қуйи бўғинда йўлга қўйиш, республика, вилоят даражасидаги раҳбар ва фаолларнинг авваламбор олис маҳаллаларда бўлиши яхши самара бериши – бу кейинги беш йиллик ҳаётимизда такрор ва такрор ўз исботини топган ҳақиқат аслида. Буни Тошкент вилоятининг Чиноз туманидаги маҳаллаларда кечган жараёнлар мисолида ҳам яққол кўришимиз мумкин.\nБугун ҳар бир соҳа, ҳар бир жабҳада ташаббус кўрсатиш маҳалла раисларидан даврнинг ўзи талаб этаётган мезон. Юқорида айтиб ўтганимиздек, Президентимиз томонидан имзоланган ҳужжатга мувофиқ, маҳалла раислари янгича ёндашув, янгича тизим асосида иш бошламоқда. Маҳалла раислари янги ваколатлар асосида тадбиркорликни ривожлантириш, аҳоли бандлигини таъминлаш бўйича ҳоким ёрдамчиси, хотин-қизлар фаоли, ёшлар етакчиси, профилактика инспектори фаолиятини мувофиқлаштириб боради. Ўз-ўзидан равшанки, ҳуқуқ ва ваколат билан бирга аҳоли, жамоатчилик олдида бурч ва мажбурият ҳам пайдо бўлмоқда.\nМана масалан, туманнинг чекка ҳудудида чорвачилик кластери иш бошлади. Янги корхонага ишчилар зарур. Маҳалла масъуллари ишсиз ёшлар рўйхатини тузиб, корхонага ишга жойлаштиришди. Улардан айримлари бу соҳада етарли билим ва малакага эга бўлган бўлса, айримларини курсларда қўшимча ўқиши ташкил этилди. Ҳудудда саноатни ривожлантириш, аҳолига сифатли ва мақбул нархларда гўшт ва гўшт маҳсулотлари етказиб бериш, озиқ-овқат хавфсизлигини таъминлашда муҳим ўрин тутадиган мажмуада замонавий ферма, кушхона ва гўштни қайта ишлаш корхонаси фаолият кўрсатмоқда.\nЧиноз – бой деҳқончилик анъаналарига эга туман. Ер тилини биладиган миришкорлар кўп. Аммо ҳаёт бир жойда тўхтаб турмайди, изланиш, интилиш ҳар куни керак. Шу боис маҳалла раиси бош бўлиб, томорқалардан фойдаланишни янги, юқори босқичга олиб чиқиш, замонавий қишлоқ хўжалиги лойиҳаларини ҳаётга татбиқ этишда аҳолига энг яқин кўмакчи бўлмоқда. Бугунги кунга келиб маҳаллалардаги кщплаб хонадонларда иссиқхоналар мавжуд. Етиштирилган маҳсулотга харидор топиш, хўжаликларни кенгайтириш, имтиёзли кредит олиш сингари кўплаб йўналишларда ёрдам берилмоқда. Шу асосда илгари ишсиз бўлган аҳоли бандлиги таъминланаяпти.\nДавлатимиз раҳбарининг кўрсатмасига биноан Президент Халқ қабулхоналари ҳам фаолиятини маҳаллалар кесимида ташкил этиб, маҳалла фуқаролар йиғинлари билан узвий ҳамкорликда иш олиб бораётгани маҳаллаларга катта мадад бўлиши билан бирга, аҳоли муаммолари ва мурожаатлари билан ишлаш сифатини оширади. Муаммоларни ҳар бир ҳудуд хусусиятидан келиб чиқиб, тизимли таҳлил қилиш ҳамда уларни ҳал этиш учун ресурсларни аниқ йўналтириш имконини беради.\nЯна ёшлар мавзусига тўхталадиган бўлсак, уларнинг бўш вақти мазмунли, фойдали ва албатта қизиқарли ўтиши учун авваламбор маҳаллада шароит яратиш керак. Мазкур долзарб вазифа маҳаллалардаги ёшлар етакчиларига ишониб топширилган. Чиноз маҳаллаларида бу борада аниқ режа асосида иш олиб борилмоқда. Ранг-баранг кўрик-танловлар, кўргазмали чиқишлар, халқ ўйинлари, ижодий беллашувлар, оммавий спорт тадбирлари ўтказилаётгани ўсиб келаётган ёшлар учун ҳар томонлама фойдалидир.\nМаҳаллаларда ижтимоий муҳитни яхшилаш аҳолига тиббий хизмат кўрсатиш даражаси билан бевосита боғлиқ. Шу боис Президентимиз кўрсатмасига кўра бу жиддий масалага устувор вазифа сифатида эътибор берилади. Аҳолини ёш тоифаларидан келиб чиқиб, мунтазам тиббий кўриклардан ўтказиш, соғлом турмуш тарзини тарғиб қилиш, юқори технологик тиббий ёрдамни имкон қадар маҳаллалар даражасигача тушириш юзасидан аниқ вазифалар белгилаб берилган. Маҳаллада янги иш бошлаган кўп тармоқли тиббиёт маркази ана шу мақсадга хизмат қилади. Бу замонавий шифохона илк иш кунида нуроний ва кексаларни қабул қилиб, уларга хизмат кўрсатишни бошлади. Бу юртимизда инсонга, кексаларга кўрсатилаётган ғамхўрликнинг яна бир ифодаси бўлди.\nМаҳалла аждодларимизнинг юксак тафаккурини, урф-одатлар ва анъаналарини ўзида мужассам этган, жаҳон аҳли ҳавас қиладиган эзгу қадриятларимиз кўзгусидир. Бугунги кунда бу ноёб тузилмага янгича маъно-мазмун бахш этилаётгани инсон қадрини улуғлаш, одамларни ҳаётдан рози қилиш, эртанги кунга ишонч билан ҳаракат қилишда ҳал қилувчи аҳамият касб этмоқда.


Венесуэла кўчаларида марҳум президент Чавес “пайдо бўлди”\n15:12 / 09.12.2016\nВенесуэла собиқ президенти Уго Чавеснинг “ўзидан нур таратаётган” шакли пайшанба куни кечқурун мамлакат пойтахти Каракас шаҳри кўчаларида пайдо бўлди.\nДавлат ахборот ва алоқа вазири Эрнесто Вильегас Twitter’даги ўз микроблогида шаҳар бўйлаб “сайр қилиб юрган” Чавеснинг жуда ҳам йирик ҳажмдаги шакли тасвирланган видеоёзувни тақдим этди. У ўтиб кетаётган автомобиль томонидан деворларга йўналтирилган махсус нурлар орқали яратилди.\nМаълумот учун, Венесуэлада пайшанба куни собиқ президент Чавесга муҳаббат ва садоқат куни нишонланди. У 2013 йилда саратон сабаб ҳаётдан кўз юмган. Чавес айнан 2012 йилнинг 8 декабрь куни миллий телевидение эфирида сўнгги бор чиқиш қилиб, саратон касаллиги туфайли янги жарроҳлик амалиётидан ўтиши ва Николас Мадурони ўзининг вориси деб маълум қилган.


«Ғийбат – гапирилган одам рози бўлмагунича кечирилмайди» | Azon.uz - Ахборот-таҳлилий портал\n00:00 31.05.2019 570\nТил билан қилинадиган гуноҳларнинг энг кўп тарқалгани бировларнинг айбларини гапиришдир. Қуйида ғийбат билан боғлик ҳукмларни шарҳлашга ҳаракат қиламиз.\nЖобир ибн Абдуллоҳ розияллоҳу анҳу деди: «Биз жаноб Расулуллоҳ соллаллоҳу алайҳи васаллам билан бирга эдик. Қаердандир бадбўй ифлос сассиқ ҳид келди. Жанобимиз алайҳиссалом: «Бу нима эканини биласизми? Бу мўминларни ғийбат қилаётганларнинг ҳидидир», дедилар. Ҳазрат Жобир розияллоҳу анҳудан келган бошқа ривоятда: «Мунофиқлардан бўлган одамлар мусулмон бўлганларни ғийбат қилдилар. Шунда атрофга мана шу сассиқ ифлос ҳид тарқалган эди», дедилар.\nАбдуллоҳ ибн Масъуд розияллоҳу анҳу дедилар: «Кимнингдир ҳузурида бир мўмин бандани ғийбат қилсалару, у мўминга ёрдам берса, яъни ғийбатга рози бўлмаса ёки ғийбат қилишдан қайтарса, Аллоҳ таоло уни яхшиликлар билан бу дунё ва охиратда мукофотлайди. Агар ғийбат қилганларида мўминга ёрдам бермаса, ғийбатга рози бўлса, бирга ғийбат қилса, Аллоҳ таоло у одамни икки олам ёмонликлари билан жазолайди. Бир мўминни ғийбат қилиб ёмонликдан бўлган насиба – луқмани ҳеч ким ютмасин. Агар билган нарсани гапирган бўлса, ҳақиқатан ғийбат қилган бўлади, яъни ғийбат қилишда бериладиган гуноҳга эга бўлади. Агар билмаган нарсани ғийбат қилган бўлса, бўҳтон ва туҳмат қилган бўлади (Бунинг жазоси эса янада оғирроқдир)» (“Ал-адаб ал-муфрад” – “Одоб дурдоналари”).\nوَلَا يَغْتَبْ بَعْضُكُمْ بَعْضًا الحجرات\n"...ва бирингиз бирингизни ғийбат қилмасин*..\nОяти каримада феъл амр сийғасида келтирилгани ғийбатдан тийилишнинг вожиб амал эканига далолат қилади. Ундан тийилмаслик оғир гуноҳдир. Бу бандаларнинг бир-бирларидаги ҳақлари жумласига киради ва то ҳақ эгаси рози бўлмагунча Аллоҳ таоло кечирмайди. Шайтон мўминларнинг ширк келтиришидан умидини узган. Аммо доимо ғийбатлари шайтонга умид беради.\nЖобир ибн Абдуллоҳ розияллоҳу анҳу айтди: «Биз жаноб Расулуллоҳ соллаллоҳу алайҳи васаллам билан бирга эдик. Қабристонда икки қабр ёнидан ўтдик. Уларнинг иккови ҳам қабр азобида экан. Пайғамбаримиз соллаллоҳу алайҳи васаллам: «Бу иккови катта гуноҳлари учун азобланмаяптилар. Ҳа, ана шундай! Аммо уларнинг бири одамларни ғийбат қилар эди. Бошқаси эса, пешобидан озорланмасди (кийимларига сачраган майда пешобдан сақланмас эди). Кейин дарахтдан бир-икки шох синдириб келишни буюрдилар. Уларни синдириб, ҳар бир қабрга экиб (суқиб) қўйиш кераклигини айтдилар ва: «Билингларки, албатта, бу шохлар қуригунига қадар (ёки модомики, нами бор экан) уларнинг азобларини енгиллатади», дедилар.\nИмом Қайс айтади: «Амр ибн Ос розияллоҳу анҳу асҳоблари билан сайр қилиб юрар эди. Уларнинг йўлидан сасиб кетган ҳўтикнинг мурдаси чиқди. Шунда ҳазрат Амр ибн Ос розияллоҳу анҳу бундай деди: «Биронтангиз қорни тўйгунча мана бунинг гўштини емоғи бирон бир мусулмоннинг гўштини еганидан яхшироқдир».\nИмрон ибн Ҳусайн розияллоҳу анҳу айтади: «Набий соллаллоҳу алайҳи васаллам айтдилар: «Ҳаё фақат яхшилик келтиради!» Шунда Башир ибн Каъб розияллоҳу анҳу деди: «Ҳикматли сўзлар китобида шундай деб ёзиб қўйилган: «Албатта, ҳаёда виқор, албатта, ҳаёда сакинат бордир!». Ҳазрат Имрон розияллоҳу анҳу Баширга: «Мен сенга Расулуллоҳ соллаллоҳу алайҳи васалламдан ҳадис айтсам, сен менга ҳикмат китобингдан айтасан», дедилар.\nАбдуллоҳ ибн Умар розияллоҳу анҳу айтади: «Ҳақиқатан, ҳаё ва иймон бирга юрадиган эгазакларга ўхшайди. Бири кўтарилса, бошқаси ҳам кўтарилади». Бу ҳадисни кўпчилик олимлар марфуъ ҳолатда ривоят қилишган. Уни тушиниб олиш учун юқорида келтирилган ҳадисларнинг изоҳи ва шарҳига қараш керак.\nҒийбат қилиш гуноҳи кабиралардан ҳисобланади. Масалан, бир киши бомдод намозини ўқиб бўлгач, бир одамни ғийбат қилди, дейлик. Пешин намозини ўқиши бу ғийбатнинг гуноҳини ювиб юбора олмайди. Чунки, бу катта гуноҳдир. Агар чандики, умри давомида битта одамни ғийбат қилган бўлса, унга етарли бўлади ва ҳақ эгасини рози қилмагунча Аллоҳ таоло ҳам рози бўлмайди. Ғийбат деган авом халқ уни сўкиш, ҳақоратлаш, дейдилар. Яъни бир инсонни у ёқтирмайдиган сифатлари билан гапиришдир. Расул акрам соллаллоҳу алайҳи васалламдан бу ҳақда сўраганларида, шундай деган эдилар: «Биродарингни у ёмон кўрадиган, ёқтирмайдиган қилиб зикр қилишингдир. – Агар гапираётган нарсам унда ҳақиқатан ҳам бор бўлса-чи?- деб сўради. – Агар инсондаги бор нарсани айтган бўлсанг, ҳақиқатан ғийбат қилган бўласан. Агар унда йўқ нарсани гапирсанг, унда бўҳтон қилган бўласан», дедилар.\nАллоҳ таоло бундай кабира гуноҳдан Ўзи паноҳ берсин! Агар билиб билмай содир этган бўлсак, Рамазони шариф кунларида астойдил тавба қилиб ғийбат қилинган кишидан кечирим сўрашлик бахтини насиб этсин! (Давоми бор)\nТошкент шаҳар Олмазор тумани “Тўхтабой” жоме масжиди\nимом-хатиби Зокиржон ШАРИФОВ\n*Қуръони карим маъноларининг таржима ва тафсири. Шайх А.Мансур. Тошкент. 2014. Ҳужурот сураси, 12- оят. 517- бет.\nҳадис Мақолалар Ғийбат\n08:55 08.09.2019 3894\n18:35 06.09.2019 2343\n11:05 06.08.2019 272\n12:35 24.07.2019 1147\n11:00 19.07.2019 1668


РШТЁИМ ходимлари Қорақалпоғистонда биринчилардан бўлиб буйрак трансплантациясини амалга оширди\nМаълумотларга қараганда, юртимизда 3000 нафардaн oртиқ бeмoр дaстурий гeмoдиaлизгa муҳтoж. Сурункaли буйрaк eтишмoвчилигининг сўнгги бoсқичидa бўлгaн ҳaр бир бeмoр ҳaфтaсигa кaмидa 2 мaртa гeмoдиaлиз сeaнсини oлaди.\nБундaй бeмoрлaрни дaвoлaшнинг самарали усулларидан бири бу — буйрaк трaнсплaнтaцияси амалиёти ҳисобланади.\nПрезидентимиз ташаббуси ва бевосита топшириғи билан юртимиз тиббиёти тарихида илк бор органлар трансплантацияси бўйича замонавий операцияларни амалга ошириш бошланган бўлиб, ҳозирда соҳа фаолиятининг ҳуқуқий асослари мустаҳкамланмоқда.\nКуни кеча Республика шошилинч тиббий ёрдам илмий марказининг Қорақалпоғистон филиалида тиббиёт фанлари доктори, профессор Фарҳод Хаджибаев бошчилигидаги РШТЁИМнинг бир гуруҳ ходимлари томонидан бемор Б.Н.га буйрак кўчириб ўтказиш амалиёти бажарилди.\nБугун айни шу сонияларда эса 1962 йилда туғилган Б.Р.дан 1992 йилда туғилган қизи З.Р.га буйрак кўчириб ўтказиш амалиёти бажарилмоқда.\n— Буйрак етишмовчилигининг ривожланганлик даражаси беш босқичга бўлинади, — дейди Республика шошилинч тиббий ёрдам илмий маркази бўлим раҳбари, тиббиёт фанлари доктори, профессор Фарҳод ХАДЖИБАЕВ. — Хасталик бешинчи даража — терминал босқичгача етган бўлса, яъни буйрак фаолияти кескин пасайиб кетиб, организм талабларига тўлиқ жавоб бера олмай қолса ва жарроҳлик амалиётини ўтказишга монелик қилувчи омиллар бўлмаса, буйрак трансплантациясини амалга ошириш зарур.\nУмуман олганда, сурункали буйрак етишмовчилигининг терминал босқичида беморлар ҳаётини сақлаб қолиш учун буйракнинг ўрнини босувчи терапияси амалга оширилади. Бу терапия гемодиализ, перитонеал диализ ва буйрак трансплантациясини ўз ичига олади.\n❗Маълумот учун: хорижий клиникалар ютуқлари синчковлик билан ўрганилгач, Ўзбекистон Республикаси Вазирлар Маҳкамасининг 2017 йил 23 октябрдаги 859-сонли қарори ижросини таъминлаш мақсадида РШТЁИМда 2018 йили “Хирургик трансплантология” бўлими ташкил этилган эди.\nМарказ ходимлари 2018 йилнинг 7 апрелида туркиялик ҳамкасблари билан биргаликда биринчи буйрак трансплантацияси амалиётини бажарган.\nҲозирда бундай жарроҳлик амалиётлари илмий марказнинг ёш истеъдодли жарроҳлари томонидан амалга ошириб келинмоқда ва шу кунга қадар 150 нафардан ортиқ беморда тирик қариндошлар орасида буйрак трансплантацияси муваффақиятли бажарилди.\nҲозирда РШТЁИМ ходимлари жойларга чиқиб, ҳудудларда буйрак трансплантацияси амалиётларини бажариши эса беморларнинг узоғини яқин, оғирини енгил қилмоқда.\nМақсад — чекка ҳудудлар аҳолисини ортиқча оворагарчиликларсиз яшаш жойини ўзида малакали тиббий хизматдан фойдаланиш имкониятларини кенгайтириш.\nАйтиш лозимки, мамлакатимизда Республика шошилинч тиббий ёрдам илмий маркази, академик В. Воҳидов номидаги Республика ихтисослаштирилган хирургия илмий-амалий тиббиёт маркази ҳамда Республика ихтисослаштирилган нефрология ва буйрак трансплантацияси илмий-амалий тиббиёт марказида буйрак кўчириш амалиётини бажаришга рухсат берилган.


Хусусий клиникаларга коронавирусга чалинганларни даволашга рухсат берилди\nХусусий клиникаларга коронавирусга чалинганларни даволашга рухсат...\n26.03.2020 20:27 0 1806\n«Ўзбекистон Республикасида коронавирус инфекцияси кенг тарқалишининг олдини олишга доир қўшимча чора-тадбирлар тўғрисида» Президент қарори (ПҚ–4649-сон, 26.03.2020 й.) қабул қилинди. Бу ҳақда «Хусусий ахборот» канали хабар берган.\nҚарорга мувофиқ, нодавлат тиббиёт ташкилотларига коронавирус инфекцияси билан касалланган беморларга, истисно тариқасида, 2020 йил 1 сентябрга қадар тиббий хизмат кўрсатишга рухсат берилди.\nНодавлат тиббиёт ташкилотлари томонидан коронавирус инфекцияси билан касалланган беморларга тиббий хизмат кўрсатиш фақат Соғлиқни сақлаш вазирлиги ва нодавлат тиббиёт ташкилоти ўртасида тузиладиган шартномага кўра амалга оширилади.\nЭпидемиологик вазиятдан келиб чиқиб, заруратга кўра, нодавлат тиббиёт ташкилотлари билан келишган ҳолда уларнинг лаборатор-диагностика хизматларидан фойдаланилади.\nКоронавирус 25 дақиқа олдин\nКоронавирус 30 дақиқа олдин\nКоронавирусга қарши вакцина топилса, у Ўзбекистонга қанчалик тез етиб келади?


Расулуллоҳ нима ва қандай ичардилар?\nСиз шу ердасиз: Бош саҳифа 2017 йил 1-сон 2017 йил 1-сон Расулуллоҳ нима ва қандай ичардилар?\nОйша (р.а.) дедилар: “Расулуллоҳ (с.а.в.)га ичимликлар ичида ҳаммадан маҳбуброғи ўзи ширин ва совуқ бўлган нарса эди”.\nИзоҳ. Расулуллоҳ (с.а.в.) таом ҳақида ниҳоятда бетакаллуф бўлсалар ҳам ичимлик хақида совуқ ва ширин сувни яхши кўрардилар. Шунинг учун Мадинадан неча мил узоқ сақёдан у зот учун хос сув келтирилар эди. Бу ердаги совуқ ширин шаробдан мурод, ивитиб қўйилган хурмо ё майиз бўлса ҳам бўлар, ё асал шарбати бўлса ҳам бўлар, ё тўғри ширин муздек сув бўлса ҳам бўлар. Ичиладиган сувда совуқлик ва ширинлик сифати жам бўлса, сиҳатни муҳофаза қилади. Дил ва жигарга ниҳоятда фойдали.\nИбн Аббос (р.а.) дедилар: «Бир куни мен ва Холид ибн Валид иккимиз Расулуллоҳ (с.а.в.) билан уммул мўминин Маймуна (р.а.) хоналарига кирдик. (Бу волидамиз бу ул икки зотнинг холалари бўладилар). Онамиз бир идишда сут олиб келдилар. Саййиди олам (с.а.в.) ундан ичдилар. Мен ўнг тарафларида эдим. Холид чап тарафларида эди. У зот дедилар: “Эй Абдуллоҳ, ҳозир ичмоқ сенинг ҳаққинг, чунки ўнгда ўтирибсан, лекин Холидга ҳаққингни кечиб берсанг, ихтиёринг бор”. Мен айтдим: “Ё Расулуллоҳ, ўзларидан насиб бўлган бу давлатни ҳеч кимга бермасман”. Кейин у зот дедилар: «Ҳар кимга Аллоҳ таоло бир қисм таом насиб қилса, ҳамд айтсин: “Ё Аллоҳ, бу берган ризқингни бизлар учун муборак қилгин ва бундан ҳам яхшироғини ато қилгин”. Ва ҳар кимга Аллоҳ таоло сут неъматини насиб қилса, десин: “Ё Аллоҳ, бу сут неъматини бизлар учун муборак қилгин ва бу неъматдан бизларга кўпроқ бергин”. Кейин Жаноб (а.с.) дедилар: “Дунёда ҳеч бир неъмат ҳам таом, ҳам шароб бўла олмайди. Магар сут шундай неъматки, инсон учун ҳам таом, ҳам шаробдир».\nИбн Аббос (р.а.)дан ривоят қилинади: “Расулуллоҳ (с.а.в.) зам-зами шарифдан тикка турган ҳолларида ичдилар”.\nАбдуллоҳ ибн Умар (р.а.) дедилар: “Расулуллоҳ (с.а.в.)ни мен кўрганманки, тикка туриб ҳам ва ўтириб ҳам ичар эдилар”.\nИзоҳ. Уламолар дедилар: “Зам-зами шарифни тикка туриб ичмоқлик афзалдир. Тикка туриб ичмак хилофи авлодир”.\nАнас ибн Молик (р.а.) дедилар: «Расулуллоҳ (с.а.в.)нинг одати шарифлари қачон сув ичсалар, идиш қўлларида туриб, уч бор дам олар эдилар ва дердиларки: “Бу тариқа ичмакдан сув баданга яхши боради ва лаззатли бўлади ва ташналикни мукаммал даф қилади». Уламолар деганларки: «Расулуллоҳ (с.а.в.) қачон сув косасини қўлларига олсалар, бир ичиб, косани узоқ қилиб туриб, “алҳамдулиллаҳ” дер эдилар. Шул тариқада уч бўлиб ичар эдилар. Ҳар дафъа аввалида “бисмиллоҳ” ва охирида “алҳамдулиллаҳ” дер эдилар».\nИбн Аббос (р.а.) дедилар: “Расулуллоҳ (с.а.в.) сув ичсалар, икки бор дам олур эдилар. Яъни, баъзи вақт шундай бўлардики, аксари вақт уч дам билан ичар эдилар. Бир дам билан ичмас эдилар”.\nКабша (р.а.) дедилар: “Бир куни Расулуллоҳ (с.а.в.) менинг уйимга ташриф қилдилар. Уйда бир мешда сув бор эди, осиғлиқ турган эди. Расулуллоҳ (с.а.в.) ўша меш оғзидан тикка туриб, сув ичдилар. Кейин мен туриб, мешнинг оғзини кесиб олиб қўйдим”.\nИзоҳ. Уламолар мешнинг оғзини кесиб олганларига икки сабаб баён қилганлар: бири, табаррук қасдида, иккинчиси, бошқанинг оғзи тегиб, беадаблик бўлмасин андишаси билан.\n2017 йил 9 сентябрда эълон қилинган 518 марта кўрилган


Ҳурмат, эътибор қозониш учун нима қилай? - Динда саволим бор\nХозирги вақтда: 26 май 2019, 18:07\nҲурмат, эътибор қозониш учун нима қилай?\nРўйҳатдан ўтган: 07 сен 2018, 12:07\nПост Zahroh » 12 фе 2019, 12:07\nАссалому алайкум ҳурматли Мадина опа!\nОлдинлари киришимли, хушчақчақ қиз эдим. Лекин ҳозир характерим жуда ҳам ўзгариб кетяпти. Бунга албатта қайнонам ва овсинларимнинг турли гап сўзлари ҳам сабаб бўлётгандир... Уларни асло ёмонламоқчи эмасман. Аллоҳ рози бўлсин улардан, яхши инсонлар. Аммо жуда ғалати феъллари бор. Кўп дилимни оғритиб қўйишади, айниқса, қайнонам. Овсинларимга жуда яхши муомала қилади. Лекин мени ҳадеб тергайверади. Эрим ҳам ортимдан кўп дакки эшитади. Ўзимни ҳам ўзгартиришга уриндим. Лекин қўпол даккилар эшитавериш ҳолдан тойдирди мени. Портлаб кетадигандекман. Ичимга ютаман. Баъзида чидолмай гап қайтариб юбораман. Эримга ҳам шикоят қилиб юбораман. Кейин афсусланиб яна анча ичимга ютиб юраман. Хуллас ўзимни ислоҳ қила олмаяпман. Одамлар билан орам бузилиб кетяпти. Олдинлари хар ҳил гап сўзларга хафа бўлмас эдим, эътибор қилмасдим. Энди эса ўша эски гап сўзлару хозиргилар, ҳаммаси тенг миямга келиб ҳаёлимда қайнонам билан уришавераман. Қайнонам жуда хунук ишлар қилдики, ичимдан ёмон кўриб кетяпман. Лекин бу фақат ҳаёлимда. Яъни қилган ишларини эслаб ҳаёлан нафратланиб кетаман. Реалда эса яхши муомала қиламан, ёмон кўрмайман. Лекин олдингидек суйиб яхши кўргим келмайди. Мени фикрларим, қарорларим билан хадеб бахслашаверишлари, аралашаверишлари, фақат ўзларининг айтганларини қилдиришмоқчи бўлаверишлари, умуман ҳурматим йўқлиги жуда эзиб юборди мени. Айниқса ҳали гўдак боламга ҳам беҳурмат қилдиришяпти мени. Жуда алам қиляпти. Ўзимни қандай ўзгартирай? Ҳурмат қозониш учун нима қилай? Айбдорлик, қўрқоқликлардан қандай қутулай? Бақириб, додлаб йиғлагим келаверади... Маслаҳат беринг, илтимос.\nЖавоб: Ҳурмат, эътибор қозониш учун нима қилай?\nПост Руҳшунос » 08 март 2019, 22:14\nВа алайкум ассалом. Янги уйга кириб борган келинга ҳам, бегона қиз уйига кириб келган қайнонага ҳам осон эмас. Ўзига яраша қийинчиликлари бор. Хонангизга биров кириб, бирор нарсангизни олиб, жойига қўймай кетса, қанчалар одамни “энсаси қотади”. Қайнонага ҳам худди шундай. Бегона қиз келиб, ўғлини онасининг олдидан, ўз хонасига вақтли олиб кириб кетади (бунинг ёмон жойи йўқ, бу табиий ҳол, аммо шуни ҳам кўтаролмайдиганлар кўп), ёки қайнонанинг тузуми бўйича идиш-товоқларни ялтиратиб юва олмайди, ёки уй тозалаганида бурчакларга эътибор бермайди ва ҳоказо. Булар жуда майда-чуйда, аммо асабга тегувчи ишлар. Вақт ўтган сари, келин ўзини ислоҳ қила олмаса, қайнонасининг кўнглига йўл топа олмаса, у ҳолда қайнона келинга душман бўлиб қолишига олиб келувчи сабаблардир. Қайнона серзарда экан, унга эътибор бермасликка ҳаракат қилиш керак. Жуда қийин, тушунаман. Аммо, унинг феъл-атвори сизнинг шахсий ҳаётингизга таъсир кўрсатмаслиги учун шундай қилиш керак. Қайнона келиннинг тили бир бўлса, келин-куёвнинг ҳаёти тинч, осуда бўлади. Йўқса, ўғил вақти келиб,барибир онасининг гапини инобатга олади. Чунки, онадек азиз инсон дунёда йўқ. Кўпинча, келинларнинг қиладиган катта хатоси, билиб-билмай, қайнонаси ўғлига қанчалар яқин бўлса, шунчалар яқин бўлишни хоҳлайдилар. Бу бир томондан албатта тўғри, лекин иккинчи томондан ўйлаб кўрайликчи, ким онанинг ўрнини боса олади? Ҳеч ким. Шунинг учун, қайнонанинг феълига эътибор бермай, шу уйни Яратган сизга ватан қилган экан, бироз синов берган экан, фақат сабр қилиш керак бўлади. Ҳозирги холатингизни енгиллаштириш учун эса, ичингиздаги ғуборга қарши иш бошласангиз етарли. Яъни, кечаги воқеадан бугун ўзингизга дарслик қилиб олиб, бутунлай эсдан чиқаринг. Чунки, кечаги сиқилишларингизни бугунга олиб ўтганингиз билан, фақат ўша эмоциялар кўчирилади холос. Бугун янги кун бошланганку. Ичингиздаги ғубор, хафалигингизни эса йўқ қилмагунингизча, минг яширинг, минг бор табассум қилиб туринг, унинг энергияси атрофдагиларга таъсир этиб, ўзингизга қайтади. Шунинг учун, сизни хафа қилганларни кечириб юборинг. Бунинг учун истиғфорни кўп такрорлаб, ҳаёлан қайнонангизга ва сизга ёмонлик қилган бошқа инсонларга яхшилик қилиб туринг. Уларга ҳаёлан совға-саломлар улашинг. Қўлингиздан келса ҳақиқатда ҳам бироз совғалар улашинг. Совға улашиш суннатку. Бунинг катта ҳикмати бор. Ширин сўзни ҳам совға қилсангиз бўлади. Асосийси ният. Шундагина сиздан чиққан яхши энергия атрофдагиларга ҳам яхши таъсир кўрсатиб, ҳаётингизда тинчлик пайдо бўла бошлайди, ин шаа Аллоҳ.\nПост Zahroh » 08 март 2019, 23:13\nЖуда гўзал жавобларингиз учун катта раҳмат опажон! Аллоҳим сиздан рози бўлсин!\nПост Руҳшунос » 14 март 2019, 11:48\nМавзу - Ҳурмат, эътибор қозониш учун нима қилай?


Тухматга қолган "Ўзбекнефтегаз” раҳбари ёҳуд диндан гапиришни биз ҳам биламиз\nШу ҳафта Халқаро пресс-клубда “Ўзбекнефтегаз” МХК Раиси Алишер Султонов иштирокида матбуот анжумани бўлиб ўтганидан кўпчлигингиз хабардорсиз. Ижтимоий тармоқларда унинг сўзларини нотўғри талқин қилиш, сенсация ортидан қувиб, бўлган-бўлмаган гапларни тарқатиш авж олиб кетди. Шу муносабат билан Халқаро пресс-клуб раиси Шерзодхон Қудратходжаев айрим фикрларини билдирди.\nУнинг фикрича, билиб-билмай гапириш бизни фитна ва иғво кўчасига олиб кирмасин.\n"Менинг суҳбатдошим — “Ўзбекнефтегаз” МХК бошқаруви раиси Алишер Султонов ижтимоий тармоқларда унинг сўзларидан иқтибос сифатида келтирилаётган сўзларни умуман айтгани йўқ. Аксинча, мардлик қилиб соҳадаги муаммоларни гапирди, хатоларни тан олди. Уларни бартараф этиш йўллари ҳақида фикрларини билдирди. Нисбатан яқинда иш бошланган. Бундай кишини 32 миллионлик аҳолига қарши қўйиш катта гуноҳ эмасми, аслида. Зотан, халқ номидан фақатгина у сайлаган Президент ва Олий Мажлис аъзолари гапиришга ҳақли. Турли савиядаги инсонларнинг онгига дунёвий муаммоларда, диний соҳага тааллуқли ҳикоя ва ривоятларни обориб тиқиш ҳам аслида мантиққа зиддир.\nШундай бўлишини тахмин қилиб, мен матбуот конференцияси якунида “Қадрли журналистлар, сенсация ортидан қувманг, асосий гаплар қолиб, улар ортидан келадиган шов-шувга берилманг” – деб журналистлардан илтимос қилган эдим. Аммо, аттанг...", - деди Қудратхўжаев.\nУнинг билдиришича, аслида, А.Султонов 15 йилда барчамиз – истеъмолчилар, райгазлар, облгазлар тизимни ўлдирганимиз, лойиҳасиз, ҳисоб-китобсиз қувурлар тортиб, газ тизимини ўлдирганимизни айтди.\n"Лекин соҳа ўлгани йўқ. Бу ахборотни, русчасига айтганда, “журналисты вырвали из контекста”. Балки бу кимгадир ёқмас, лекин бугун таппи ёқадиган замон эмас. Номард, нонкўр бўлмайлик. Давлат қўлидан келганича газни вилоятлар, туманларга етказмоқда. Қувурда бўлмаса ҳам, баллонда етказмоқда. Очиқ тан олайлик, шўрадан қолган газ тизими ҳам комил эмас, лекин одамлар ҳам айниган. Лекин шу тизимда ишлаётганлар ҳам ўзимизнинг халқимиз, бошқа давлат фуқаролари эмас. Коммунизмни орзу қилган яна бир қавм қисми эса ҳамон ётиб, тоғни кемириб, газни текинга ёқишни орзу қилади. Ваҳоланки, Истамбул, Токио, Сеул, Исроил қанчалик бадавлат бўлмасин, баллондаги газдан фойдаланмоқда. Ўзингиз ўйлаб кўринг, газни ёққандан кўра, ундан полимер, полиэтилен чиқариш халқимизга кўпроқ наф келтирмайдими? Бу билан қанча минглаб янги иш ўринлари яратамиз, халқимизни янада бой қиламиз.\nДиндан гапиришни биз ҳам биламиз. Мусо алайҳиссалом, Исо алайҳиссалом, Муҳаммад саллаллоҳу алайҳи васаллам кўрган қийинчиликларни, изтиробларни биз кўряпмизми?! Улар иссиқ жакузилар, хушбуй ванналар, муздек ҳаво пуркаб турган кондиционерларни кўрдиларми?! Қотган нон билан ифтор қилиб, иккита хурмога хурсанд бўлган улар. Бировнинг ҳаққига хиёнат қилмаганлар улар. Аллоҳ субҳаноху ва таоло “иқро, иқро, иқро” деганда, пайғамбар ва умматига ўқи, излан, ривожлан, демадими?! Тезакка тушаётган ўзимиз эмасми? Аслида, чекка қишлоқларда ҳам тўйлар данғиллама бўлади. Наҳот сарпога, бидъат амалларни бажаришга кетган пулни битта офтоб ускунасига (тахминан 5 миллион сўм) сарфласа, ўзига, жамиятга фойда эмасми? Илтимос, халқимизга тўғри даъват қилайлик. Омилик, калтабинллик даври ўтди энди. Биз дунёда мураккаб сиёсий, оғир иқтисодий жараёнлар кечаётган бир даврда яшаяпмиз. Интернет дегани – бу демократия. Лекин, масъулиятсизлик, оғзига келганни гапириш дегани эмаску бу. Моҳи Рамазон кунлари эса, бировга икки қулоч арқонни раво кўриш - асл мусулмоннинг иши эмас. Сўз эркинлиги, матбуот эркинлигидан фойдаланиб иғво тарқатиш, одамларни давлатга қарши қайраш ва шунга ўхшаш фитналарга асло йўл қўйиб бўлмайди. Қуръони Каримнинг Бақара сурасида Аллоҳ бизга айтади: “- Ла ҳавла ва ла қуввата илла биллаҳил аъллиял аъзим”, яъни, “ҳеч бир халқ ўзи ўзгармагунча, ҳатто Оллоҳ ҳам уни ўзгартирмайди”. Биз ўзимиз, дунёқарашимиз, кўпроқ даромад топишга ва муносиб яшашга мотивациямиз, давлат гази ва электр энергияси, иссиқлик суви учун ўз вақтида тўлов маданиятини оширишга эришсак, тез даврда ривожланган давлатлар қаторига кирамиз. Давлатнинг ҳаққига хиёнат қилмайлик. Унга ёрдам берайлик. Чунончи, барча истеъмолчилар ресурслар учун ўз вақтида 100% пул тўлаганларида, биз хориждан инвестицияни валютада олмаган бўлар эдик", - деб ёзади Халқаро пресс-клуб раҳбари Шерзод Қудратҳўжаев ўз саҳифасида.


Низом Норов: “Бу йил “Андижон”га қўлимдан келганича ёрдам бермоқчиман” / CHAMPIONAT.asia\nНизом Норов: “Бу йил “Андижон”га қўлимдан келганича ёрдам бермоқчиман”\nСурхондарё вилояти Термиз шаҳрида 1989 йили таваллуд топган Низом Норовни кўпчилик унинг “Шўртан”даги фаолияти орқали яхши билади.\nЛекин бугунги суҳбатдошимиз бунга қадар ҳам айрим жамоаларда ўйнаган. Ҳозирда “Андижон” ўқув-йиғин машғулотларида иштирок этаётган Норовнинг ўқувчиларимизга яқиндан қисқача таништириб ўтадиган бўлсак, Низом катта футболга 17 ёшида кириб келган. Унинг дастлабки жамоаси биринчи лига иштирокчиси “Сурхон” бўлган. Иқтидорли ҳужумчи кейинчалик Саросиёнинг собиқ “Тўпаланг” клуби сафида ҳам олий лига баҳсларида майдонга тушган. Унинг тўпурарлик салоҳияти юқори эканлигини пайқаган “Шўртан” мураббийлари Норовни Ғузорга таклиф этган. Термизлик футболчи 4 йиллик фаолияти давомида “Шўртан”да ўзини кўрсата олди. Айниқса у ёшлар лигасида рақиб дарвозаларини тез-тез ишғол этиб, мухлислар эътиборини тортганди. 2012 йили оёғи синиб, гипс қилинган футболчи олти ойни майдон ташқарисида ўтказиб юборишга мажбур бўлган. Шу йилнинг иккинчи ярмидан эса биринчи лига иштирокчиси “Хива”да тўп тепди. 2013 йили Роберт Гайнинг таклифига биноан Наманган вилояти Чуст тумани жамоаси “Чуст-Пахтакор”га келган Норов ортда қолган мавсумда яна тўпурарлик маҳорати билан ўзини мухлисларга эслатиб қўйди. Футболчи биринчи лига баҳсларида 10дан ортиқ голларга муаллифлик қилди. Бу билан у ўз жамоасининг тўпурарига айланди. Норов бундай кўрсаткич билан “Андижон” мураббийларини ҳам эътиборини тортди.\n- Низомжон, аввало “Андижон” йиғинига келиб қўшилишингиз қандай юз берганини айтиб ўтсангиз?\n- Клубга мени бош мураббий Азамат Абдураимов чорлади. Мақсадим бу йил олий лигада ўйнаш эканлиги боис ҳам айнан “бургутлар” йиғинига кўрикдан ўтиш учун келганман.\n- Андижонликларнинг иккинчи йиғинда тўлиқ иштирок этдингиз. Дастлабки таассуротлар қандай?\n- Бу борада ҳаммаси яхши. Мени жамоадагилар илиқ кутиб олди. Ички муҳит ҳам зўр. Йигитларнинг кўпи билан олдиндан танишлигимиз учун, улар менга янги муҳитга мослашиб олишимга ёрдам бермоқда. Машғулотлар ҳақида айтадиган бўлсам, юқори суръатда ўтказилди. Мураббийлар штаби жуда яхши ишламоқда дейиш мумкин. Айниқса Азамат Биродаровичнинг ўзи машғулотларда эринмасдан футболчиларнинг хатоларини айтиб, уни тузатиш устида иш олиб бормоқда. Рости бундай мураббий билан олдин ишламаганим сабабли мен учун йиғин ажойиб ўтди дея оламан.\n- Жамоадаги келгуси тақдирингизга ойдинлик киритиб олдингизми?\n- Бу йил “Андижон”да ўйнашим деярли 90 фоизга аниқ. Бу борада Азамат ака билан гаплашиб олдик. “Навбаҳор” билан ўтказилган ўйиндан сўнг, футболчиларга қисқа муддатлик дам берилди. Уйга қайтаётганимда, мураббийлар менга керакли ҳужжатларни тайёрлаб, 24 январь куни Тошкентда бошланадиган навбатдаги йиғинга келишимни айтди. Насиб қилса пойтахтдаги мазкур йиғинда ҳам ўзимни ҳар томонлама ижобий томондан кўрсатишга харакат қиламан.\n- Азамат Абдураимов илгари ҳужумчи бўлган. Сиз ҳам олдинги чизиқ вакилисиз. Демоқчиманки, бош мураббий машғулот жараёнида сиз билан алоҳида ишлаган пайти ҳам бўлдими?\n- Ҳа, Абдураимов ҳужумчиларга қайси пайтда қандай ўйнаш кераклигини уқтиради. Менга ҳам бу борада камчиликларимни айтиб, шу устида кўпроқ ишлашим зарурлигини таъкидлайди. Мураббийнинг айнан шу жиҳати менга ёқди.\n- Сиз каби ўткан йили иккинчи босқичда 10та гол урган Лочин Солиев ҳақида нима дейсиз?\n- Лочин ака тажрибали ҳужумчи. Илгари бошқа клубларда ҳам ўйнаган. Солиевнинг одамгарчилиги ҳам жуда яхши экан. Яқиндан танишиб олдик. Бундай ҳужумчи билан ёнма-ён ўйнаш осонроқ бўлади.\n- “Навбаҳор”га қарши кечган баҳсдан келиб чиқиб айтингчи, жамоа ўйин услубига тўлиқ киришиб кета олдингизми?\n- Бунга ҳали бироз вақт керак. Аста-секин мослашиш жараёнини тугатяпман. Ўйлайманки, чемпионат бошлангунга қадар тўлиқ мослашиб оламан.\n- Бир неча йиллик танаффусдан сўнг яна олий лигада ўйнашга яқин турибсиз. Элитада яна ўйнаб кета олишингизга ишонасизми?\n- Олдиндан бир нарса деб бўлмайди. Лекин мен ўзимга ишонаман. Агарда имконият берилса, ундан унумли фойдаланиб қолишга интиламан. Қисқача айтганда, “Андижон”га бу йил қўлимдан келганича ёрдам бермоқчиман.


2038 марта ўқилди\n4470 марта ўқилди\n4291 марта ўқилди\n4309 марта ўқилди\n3833 марта ўқилди\nУрганч туманининг Ғойбу қишлоғида туркман миллатига мансуб юртдошларимиз истиқомат қилади. Уларнинг ўз она тилида таълим олиши, урф-одатлари ва анъаналарини ривожлантириш учун барча шароит яратилган.\nДавлат раҳбарларининг самимий мулоқоти Хоразмда давом этади\nЎзбекистон Республикаси Президенти Шавкат Мирзиёев 24 апрель куни Хоразм вилоятига келди. Давлатимиз раҳбари Урганч халқаро аэропортида Туркманистон Президенти Гурбангули Бердимуҳамедовни кутиб олди.\n3145 марта ўқилди\n2656 марта ўқилди\n2734 марта ўқилди


Qalampir.uz | Мирзиёев электр энергетикаси соҳаси бўйича йиғилиш ўтказди\nМирзиёев электр энергетикаси соҳаси бўйича йиғилиш ўтказди\nЖамият\t21 Февраль 09:19 2282\nЭлектр энергетикаси иқтисодиёт ривожи, ҳаёт сифатини таъминлайдиган асосий манбалардан бири. Бу тармоқда қатор камчиликлар мавжудлиги белгиланган ислоҳотларни самарали амалга ошириш ва мамлакатни инновацион ривожлантиришга халақит қилаётган эди.\nШу боис, Президентнинг 2019 йил 1 февралдаги қарорига мувофиқ, Ўзбекистон Республикаси Энергетика вазирлиги ташкил этилди. Унга электр энергетикаси ҳамда нефть-газ соҳасидаги муаммоларни бартараф этиш, иқтисодиёт тармоқлари ва мамлакат аҳолисини ёқилғи-энергетика ресурслари билан барқарор таъминлаш бўйича катта ваколатлар берилди.\n2019 йилги Инвестиция дастурига электр энергияси тизими бўйича умумий қиймати 8,1 миллиард долларлик 33 та лойиҳа киритилган. Жорий йил қарийб 620 миллион доллар ўзлаштирилиб, 7 та йирик лойиҳа ишга туширилиши белгиланган.\nДавлат раҳбари ушбу инвестиция лойиҳаларини сифатли амалга ошириш, мавжуд камчиликларни бартараф этиш бўйича топшириқлар берди.\nМасалан, халқаро молия институтлари иштирокидаги “Тахиатош иссиқлик электр станциясидан Хоразм – Саримой пунктигача 220 киловольтли электр линияларини тортиш”, “Юқори кучланишли подстанцияларни модернизация қилиш”, “Тўрақўрғон иссиқлик электр станциясини қуриш” лойиҳаларини амалга ошириш муддатлари кечиккан. Шу боис, Энергетика вазирлиги ва “Ўзбекэнерго” акциядорлик жамиятига халқаро молия ташкилотлари маблағларини тўлиқ ўзлаштириш, лойиҳаларни ўз вақтида бажариб, маблағларни иқтисод қилиш вазифаси қўйилди.\nЭлектр энергияси қувватларини модернизация қилиш ишлари талаб даражасида эмаслиги қайд этилди. Тармоқда инвестиция сиёсати нотўғри ташкил этилгани, яъни тўғридан-тўғри инвестицияларни жалб қилишга умуман эътибор қаратилмагани танқид қилинди. Бунинг оқибатида корхоналар қарз олиш ёки лойиҳаларни ўз маблағлари ҳисобидан амалга оширишга мажбур бўлмоқда.\nПрезидент соҳадаги муҳим йўналишларни белгилаб берди. Хусусан, давлат-хусусий шериклик асосида муқобил энергетикани ривожлантириш, бундай лойиҳаларга чет эл инвестициялари жалб этиш имконияти катта экани таъкидланди.\nҲозирда Ўзбекистонда қуёш ва шамол электр станциялари қуриш бўйича Туркиянинг “Йилдирим груп”, Бирлашган Араб Амирликларининг “Маздар” жамғармаси ва Халқаро молия корпорацияси билан иш олиб борилмоқда.\nВазирлар Маҳкамаси, Энергетика вазирлиги, “Ўзбекэнерго” акциядорлик жамиятига умумий қиймати 2,5 миллиард долларлик 13 та истиқболли лойиҳа бўйича хорижий ҳамкорларни аниқлаш, тўғридан-тўғри инвестицияларни жалб қилиш бўйича манзилли “Йўл харитаси” ишлаб чиқиш топширилди. Соҳада давлат-хусусий шерикликни жорий этиш, тўғридан-тўғри инвестицияларни кенг жалб қилиш учун хусусий ишлаб чиқарувчилардан электр энергияси сотиб олиш тартиби ва тарифларини белгилаш зарурлиги таъкидланди.\nШунингдек, дебитор қарздорликни камайтириш масалаларига ҳам эътибор қаратилди.\nЭлектр энергиясини экспорт қилиш бўйича мамлакатимизнинг транзит салоҳиятидан самарали фойдаланиш, Сурхон – Пули – Хумри тармоғини қуришни тезлаштириш бўйича кўрсатмалар берилди.\nЎзбекистон Республикаси Президентининг жорий йил 1 февралдаги қарорида “Ўзбекэнерго” акциядорлик жамиятини қайта ташкил этиш бўйича қарор лойиҳасини тайёрлаш белгиланган эди. Давлатимиз раҳбари бу қарорда ишлаб чиқарувчи – етказиб берувчи – тақсимловчи вазифалардан келиб чиқиб, корхоналар функциясини аниқ ажратиш, соҳага бозор муносабатлари, жумладан, давлат-хусусий шерикликни жорий этишга алоҳида эътибор қаратиш зарурлигини таъкидлади.\nЙиғилишда муҳокама қилинган масалалар юзасидан мутасаддиларнинг ҳисоботи тингланди.\nШавкат Мирзиёев электр энергетикаси\nМирзиёев Руҳонийни табриклади Президент етим болаларга оид муҳим қарорни имзолади Президент – иссиқхонада! Шавкат Мирзиёев Сербияга табрик йўллади Шавкат Мирзиёев – Сирдарёда! Президент Ховос шаҳарчасининг бош режаси билан танишди\n23 Апрель 17:22 14208\n23 Апрель 16:39 10491\nМусулмонлар идорасида жанжал кўтарган икки эркак ишини ДХХ кўриб чиқади\n24 Апрель 13:25 7773\nТалабалар Самарқандда селда оқиб кетаётган бутун бир оилани қутқариб қолди\n24 Апрель 18:05 7644\n23 Апрель 10:53 7602


Болаларнинг ўсишига ёрдамлашиш 20 — Dilkashradio.com\nАссалому алейкум қадрли радио тингловчилар. Сизлар билан яна радио тўлқинлари орқали учрашганимиздан мамнунмиз. Ва бугунги мавзуимизни биз,болаларимизнинг руҳий ўсишига бағишладик. Фарзандларимиз Раббимизни ўз юрагига қабул қилганда биз чексиз қувонамиз, Худовандга миннатдорчилигимизни билдирамиз, яқинларимиз билан бу ҳақида бўлишамиз. Балки шундай уйлаймиз ҳам: бўлди энди ишим битди, болам Раббимизни таниб билди, энди эса тинчман. Шундай қилиб уни ташлаб қўядилар, яъни уни руҳий ғамхўрликдан маҳрум қиладилар.\nҚайси ота-она янги туғилган чақалоқни ўз холига ташлаб қўяди? Аксинча, уни чўмилтиради, эмизади, тагини алмаштиради, уйнатади, бор кучини, севгисини унга сарфлайди. Худди шу сингари юқоридан туғилган, яъни Раббимизни юрагларига қабул қилган фарзандларимиз ҳам. Улар янги туғилган чақалок каби бизнинг ёрдамимизга муҳтож бўладилар, акс холда улар руҳан усмай қоладилар. Биз эса фақат хайрон бўлиб қолишимиз мумкин. Нимага ҳеч қандай ўзгариш йўқ? Албатта бугун тавба қилиб, эртасига бола ўзгармайди. Бунга вақт керак. Лекин вақт ўтиб ҳеч қандай ўзгариш сезмасангиз, унда сабабини аниқлашга ҳаракат қилинг.\nЎзгаришлар бўлиш учун биз болаларимиз билан биргаликда Муқаддас Каломни ўқиб, ўқиган нарсаларни тушунтиришимиз керак, улар билан бирга мулоҳаза қилиб ибодат қилишимиз керак бўлади. Асосийси эса — ўргатган нарсаларни уларнинг кундалик ҳаётига қўллашимиз керак. Ана шунда натижага эришамиз. Балки сиз хозир эътироз билдиришингиз мумкин, ҳаммаси Худога боғлик, У устиради деб. Тўғри, Худованд ўстиради, лекин бизнинг вазифамиз Муқаддас Каломни уларнинг юрагларига экишда, ибодатларимиз билан уларни суғоришимиздадир. Ва шу жавобгарликни Худованд ота-онани елкасига юклаган.\nБаъзи ота-оналар фарзандларини ибодатхонадаги якшанба мактабига бериб қўйиб, хотиржам бўлиб юрадилар ва ўз жавобгарликларни ўқитувчиларига юклаб қўядилар. Ўйлаб кўринг, агар биз хафтада фақат бир мартагина овқатлансак, бизлар билан нима бўлади? Жавобини билсангиз керак. Албатта, бу етарли эмас. Шунинг учун Худованд Ўз Каломида шундай деган: “Сиз, оталар, фарзанларингизни Раббимизнинг таълим-тарбияси билан ўстиринглар”. Бу жавобгарликни Худованд кўпроқ оталарга юклаганини ҳам кўриб турибмиз. Шунинг учун, келинглар, азиз ота-оналар, фарзандларимизнинг руҳий ўсишларига эътиборсизлик билан қарамайлик. Биз экайлик, суғорайлик, Худованд эса ўстиради.\nБиринчи Коринфликларга учинчи бобининг саккизинчи оятида ёзилганидек: “Экувчи ва суғорувчининг моҳияти бир, ҳар бири мукофотни ўз меҳнатига яраша олади”. Яна бир мухим оятни сизларга эслатиб ўтишни ўзимизга лозим деб билдик. Шунга ўхшаб осмондаги Отангиз бу кичиклардан бирининг хам халок бўлишини истамайди. Ушбу оят Матто китобининг 18 боби 14 оятида ёзилган. Шу билан бугунги радио эшиттиришимизга якун ясаймиз ва сизларга мана шу меҳнатингизда куч-қувват, сабр-тоқат тилаб қоламиз. Уйларингизда доимо тинчлик ва хурсандчилик бўлсин. Худонинг марҳаматига сазовор бўлинглар!\nБолаларнинг ўсишига ёрдам 150\nБолаларнинг ўсишига ёрдам 151\nБолаликнинг қадри борми


ОТБ Ўзбекистонга агрокомплекслар қуриш учун $197 млн ажратади | NORMA.UZ\nЙиллик 2% ставкада, шу жумладан 5 йил имтиёзли даврга 25 йилда қоплаш муддати билан кредит расмийлаштирилди (11.09.2019 йилдаги 761-сон ВМҚга қаранг).\n«Мева-сабзавотчилик тармоғида қўшилган қиймат занжири инфратузилмасини ривожлантириш» лойиҳасини амалга ошириш доирасида Тошкент, Андижон, Самарқанд вилоятларида янги мева-сабзавот маҳсулотларини қайта ишлаш, саралаш, қадоқлаш ва сақлаш, ушбу маҳсулотларни истеъмолчиларга етказиб бериш бўйича агрологистика комплексларини қуриш назарда тутилган.\nҚишлоқ хўжалиги вазирлиги буюртмачи, Агросаноат мажмуи ва озиқ-овқат таъминоти соҳасидаги лойиҳаларни амалга ошириш агентлиги масъул ижро этувчи орган ҳисобланади. Агрокомплексларни бошқариш ихтисослаштирилган ташкилот томонидан амалга оширилади. Лойиҳа-смета ҳужжатларини Франциянинг «Ранжис-Самарис» компанияси тайёрлайди. Агрокомплексларни фойдаланишга тайёр ҳолда топшириш шартлари асосида қуриш учун консалтинг ва пудрат ташкилотлари халқаро танлов савдолари якунлари бўйича танланади.\nЛойиҳанинг умумий қиймати 244,75 млн АҚШ доллари эквивалентини ташкил этади. Улардан 197 млн АҚШ доллари Осиё тараққиёт банкининг қарзи ҳисобланади, у билан давлатимиз 2019 йил 4 майда қарз битимини имзолаган. Ўзбекистоннинг улуши солиқ ва божхона тўловлари бўйича имтиёзлар бериш (эквивалентда 39,15 млн АҚШ доллари) ва инвестиция даврида молиявий харажатларни тўлаш шаклида (эквивалентда 8,6 млн АҚШ доллари) 47,75 млн АҚШ долларини ташкил этади.\n2019–2023 йилларда лойиҳани амалга ошириш даврида фоизлар учта вилоятнинг маҳаллий бюджетлари ҳисобидан тўланади ва кейинчалик улар ихтисослаштирилган ташкилот томонидан тўлиқ қопланади. Лойиҳа якунлангандан сўнг (2024 йилдан бошлаб) қарзни қоплаш ва фоизларни тўлаш ихтисослаштирилган ташкилот зиммасига юкланади. Ушбу мақсадлар учун агрокомплексларни тадбиркорлик субъектларига сотишдан тушадиган маблағларни йўналтиришга рухсат берилган.\nОТБнинг қарзи ҳисобидан харид қилинадиган товарлар, ишлар, хизматлар ва транспорт воситалари божхона тўловлари (божхона расмийлаштируви йиғимларидан ташқари) ҳамда ҚҚСдан, лойиҳада иштирок этадиган жисмоний шахслар-норезидентлар ЖШДСдан озод этилади.\nҲужжат Қонун ҳужжатлари маълумотлари миллий базасида эълон қилинган ва 12.09.2019 йилдан кучга кирди.


19:20 15 Октябр 2019\n23:21 12 Октябр 2019\n16:16 12 Октябр 2019\nТарихда илк бор сузувчимиз Жаҳон кубогида совриндор бўлди\nВенгрия пойтахти Будапешт шаҳрида ташкил этилган сузиш бўйича Жаҳон кубогининг навбатдаги босқич беллашувларида сузувчимиз Жаҳон кубоклари тарихида илк бор совриндор бўлди.\n09:15 11 Октябр 2019\n14:59 10 Октябр 2019\n18:30 07 Октябр 2019\nХабиб Нурмагомедов Ўзбекистонда ўз спорт академиясини очмоқчи\nЎзбекистонда 2020-2021 йилларда илк бор Глобал жангчилар чемпионати ўтказилади. Бу ҳақида UFC мутлақ чемпиони Ҳабиб Нурмагомедов Санкт-Петербургда бўлиб ўтаётган Synergy Global Forumда айтиб ўтди, деб хабар берди Спутник.\n15:09 07 Октябр 2019\nБош прокурор Ниғматилла Йўлдошев Ўзбекистон кураш федерацияси раиси бўлди\nТермиз шаҳрида Ўзбекистон кураш федерациясининг навбатдан ташқари ҳисобот-сайлов конференцияси ташкил этилди. Конференция давомида Ўзбекистон Республикаси Бош прокурори Ниғматилла Йўлдошев кураш федерациясининг раиси лавозимига сайланди. Бу ҳақда кураш федерацияси матбуот хизмати маълумот бериб ўтди. Ниғматилла Йўлдошев бир овоздан Ўзбекистон кураш федерацияси...\n11:20 07 Октябр 2019\nShowing 41-50 of 968 items.